text:
Musepuka uyo ngwa zelu chomene ndipo walikumalizga masambilo ghake pa Mzuzu University, wafuma muchalo chithu kuti wakapenje ganyu ku South Africa chifukwa wawona kuti muthombo ukuzula na jumi yayi.
Chaka chilichose kuno kwithu ku Malawi, sukulu zapachanya za University zikupeleka vikalata vankhongono ivo vikuchemeka kuti degree kweneso diploma ndipo pakuti munthu uyo wadumulika mutu wakwendaso yayi mbwenu banandi vikalata vawo vikuvundila waka munyumba chifukwa chakusobeka kwa ntchito.
Sono pakuti pito mupsya wakubabiska matama pakuphuta banandi mwa iwo bakuyamba kugulisa malonda panji kuyamba ulimi kuti basange chakuchita.
Ivi ndivo vapangiska Petros Nyirenda, Renewable Energy Technoloy graduate from Mzuzu University, kuti walute ku South Africa wakapenje ntchito panji wangasangako ndalama yakuti wayambile bizinesi. Iye wakugomezga kuti munthu uyo nimukata wakujimanya yayi mpaka wazayambe kuchimbizga ba fulu pa khomo! Sono kukajipenjela ntchiwemi chifukwa bachekulu ndiwo bakopa nyifwa.
Nyirenda uyo wakaluta ku Joni pa 25 June, 2017, ni yumoza mwa nkhwantha iyo yilikuwona kuti muno mwithu sono umoyo wakana ndipo pala boma lichitengepo kanthu chaaa pakumazga masuzgo gha ntchito mbwenu banthu banandi bafwilenge mukati mwa chipaso cha kachele.
Petros Nyirenda wakapulika na ba Malawi awo bakugwila ntchito ku Joni kuti munthu uyo wakusuka mbale panji kudipulila maluba wakupoka R4,000 iyo kuno kwithu ni pafupifupi MK200,000.
“Kuno kwithu ntchipusu yayi kuti usange ntchito yakuti upokenge ndalama yose iyo olo utole degree nkhumuphalilani najintha ine jiii tondo wavwale bachi! Ndimo wakayowoyela Nyirenda kuphalila Nkhani Mchitumbuka pambele wandanyamuke kuluta ku Joni.”
Kwene mu vyaka vajumpha mwasonosono apa ba mwiza ku South Africa batimbika chomene banyake mpaka kufwa kweneso banandi bakachimbizgikanga mu chalo ichi. Boma lithu la Malawi mpaka likafumya chikalata chakuchema banthu bake wose awo bali ku Joni kuti baweleko bazasange chakuchita kuno kwithu chifukwa kupanda mbuto ntchiwemi kuluska kupanda mithibiti yake.
“Ine nilekeni pala nkhufwa nkhafwile kuku ku Joni chifukwa vikuyana waka na kuno kwithu pakuti masuzgo agha nayasanga ine ghajumpha muzele,” Nyirenda ndipo wakadapilila nthena
“Ni boma uli lakuti pala lichemenge banthu ku ma interview likuphaka waka banthu phula pa mu maso uko kuseli balikulemba kale babali bawo?” Nyirenda ndimo wakamalizgila kudandaula ku ba Nkhani Mchitumbuka.
Petros wakadidimizga kuti kugwila ntchito ku Joni ntchinthu chiwemiko kuluska khulungazge waka pa khomo kuno kukaya. Iye wakayowoya kuti pala wakafika wamuyambaso kupanga apply work permit kwenekuku ku South Africa.


c: text/html

text:
Munthu yunji wa Chiuta ku Mzimba wachimbila Baibolo kuwoko panyuma pakuti viyezgo vyamusanga ku nyumba yinji yakugona balendo apo wathandazganga mazgu gha Chiuta.
Mzimba radio yati dada uyu wakiza pa nyumba yakugona balendo apa, apo wakasanga basungwana bakwendendeka banandi ndipo wakayamba kuphalazga vya uthenga uweme wakuchanya.
Apo wakaba kuti wali mkati kugaba mazgu gha Yehova agha, yumoza wa basungwana aba wakalomba munthu wa wakutubiskika uyu kuti wakamulombere ku chipinda kwake.
Apa dada uyu wakayambanga kulomba, msungwana uyu nayo wakayamba kukhumula vyakuvwala mwakuti wakavumbatira munthu wa Chiuta uyu ndipo naye wakalekezga kulomba nakwamba kupapaska msungwana wa bengende uyu.
Apa, banyake ba msungwana uyu bakiza nakujulako nakwamba kuhoya munthu wa Yehova uyu, uyo wakajulako nakufumira mkhomo wakuseli nakujula jubani lambula kubeka kumasinda uko wakumbatira Baibolo lake.
Ku nyumba uku ni uko mu moto unyake tikaphala kuti dada mnyake wakachimbira luno panyuma pakuti msungwana yunji wamupoka vyakuvwala chifukwa chakutondeka kubadala.
Ee! Kumuyavyira dala Satana

robotstxt: allowed

filter: keep


text:
Nkhani Nambara 74: Mwanalume Wambura Wofi
Wona ŵanthu ŵakuseka mwanalume uyu. Kasi ukumumanya? Ni Yeremiya. Wakaŵa nchimi yakuzirwa comene ya Ciuta.
Fumu Yosiya yikati yayamba waka kuwuskamo vikozgo mu caru, Yehova wakaphalira Yeremiya kuti waŵe nchimi Yake. Ndipouli, Yeremiya wakaghanaghana kuti ni mwana mucoko comene kuŵa nchimi. Kweni Yehova wakamuphalira kuti wamovwirenge.
Yeremiya wakaphalira Ŵaisrayeli kuti ŵaleke kucita vinthu viheni. Iye wakati: ‘Ŵaciuta awo ŵamitundu ŵakusopa mbautesi.’ Kweni Ŵaisrayeli ŵanandi ŵakatemwa kusopa vikozgo m’malo mwa kusopa Yehova Ciuta waunenesko. Apo Yeremiya wakaŵaphaliranga kuti Ciuta waŵalangenge cifukwa ca mauheni ghawo, iwo ŵakamusekanga waka.
Vilimika vinandi vikajumphapo. Yosiya wakafwa, ndipo pati pajumpha myezi yitatu Yehoyakimu mwana wake wakaŵa fumu. Yeremiya wakalutilira kuphalira ŵanthu kuti: ‘Yerusalemu wabwangandukenge usange mukuleka kusintha macitiro ghinu ghaheni.’ Ŵasofi ŵakakora Yeremiya na kucemerezga kuti: ‘Ukwenera kufwa cifukwa ca kuyowoya mazgu agha.’ Ŵakaphalira ŵakaronga ŵa Israyeli kuti: ‘Yeremiya wakwenera kukomeka, cifukwa wayowoyera uheni msumba withu.’
Kasi Yeremiya wakacita vici? Wakacita wofi yayi! Wakaŵaphalira wose kuti: ‘Yehova wakanituma kuti nimuphalirani vinthu ivi. Usange mukuleka kusintha mendero ghinu ghaheni, Yehova wabwangandurenge Yerusalemu. Kweni manyani ici: Usange mwakoma ine, mbwenu mwakoma munthu wambura kwananga.’
Ŵakaronga ŵakamuleka Yeremiya kwambura kumukoma, kweni Ŵaisrayeli ŵakasintha yayi macitiro ghawo ghaheni. Nyengo yikati yalutapo, Nebukadinezara, fumu ya ku Babulone, yikiza na kutimbana na Yerusalemu. Paumaliro pake Nebukadinezara wakazgora Ŵaisrayeli kuŵa ŵateŵeti ŵake. Wakatora Ŵaisrayeli ŵanandi kuluta nawo ku Babulone. Aghanaghanira waka umo kungaŵira usange ŵanthu ŵacilendo ŵangakutora na kuluta nawe ku caru cacilendo!
Yeremiya 1:1-8; 10:1-5; 26:1-16; 2 Mathemba 24:1-17.
Mafumbo
- Kasi mwanalume uyo wali pa cithuzithuzi ni apa njani?
- Kasi Yeremiya wakaghanaghanaci za kuŵa nchimi, ndipo Yehova wakamuphalira vici?
- Ni uthenga wuli uwo Yeremiya wakaphaliranga ŵanthu?
- Kasi ŵasofi ŵakayezgayezga wuli kumukanizga Yeremiya, kweni iye wakalongora wuli kuti wakaŵavya wofi?
- Kasi nchivici cikaŵacitikira Ŵaisrayeli cifukwa ca kuleka kusintha mendero ghawo ghaheni?
Mafumbo ghanyake
- Ŵazgani Yeremiya 1:1-8.
Mwakuyana na ciyelezgero ca Yeremiya, kasi nchivici ico cikupangiska kuti munthu waŵe wakwenelera kuteŵetera Yehova? (2 Kor. 3:5, 6)
Kasi ŵawukirano Ŵacikhristu mazuŵa ghano ŵakukhozgeka wuli na ciyelezgero ca Yeremiya? (Muph. 12:1; 1 Tim. 4:12)
- Ŵazgani Yeremiya 10:1-5.
Kasi ni ciyelezgero wuli cambura kususkika ico Yeremiya wakayowoya kulongora uheni wakugomezga vikozgo? (Yer. 10:5; Yes. 46:7; Hab. 2:19)
- Ŵazgani Yeremiya 26:1-16.
Para ŵakucenjezga ŵanthu mazuŵa ghano, ni mwauli umo Ŵakhristu ŵakuphakazgika na mzimu wa Ciuta ŵakulondezgera ivyo Yehova wakaphalira Yeremiya kuti ‘ŵaleke kusida lizgu nanga ndimoza’? (Yer. 26:2; Dute. 4:2; Mil. 20:27)
Nchiyelezgero wuli ciwemi ico Yeremiya wakapeleka ku Ŵakaboni ŵa Yehova mazuŵa ghano ca kucenjezga ŵanthu ŵa mitundu? (Yer. 26:8, 12, 14, 15; 2 Tim. 4:1-5)
- Ŵazgani 2 Mathemba 24:1-17.
Nchivici ico cikacitikira Yuda cifukwa ca kuleka kugomezgeka kwa Yehova? (2 Mathe. 24:2-4, 14)


text:
Kukusungiyani Chisisi
Gulu la Akaboni aku Yehova litumbika wanangwa wa munthu weyosi mwakukoliyana ndi fundu za m’Bayibolu. Gulu ili liziŵa kukhumbika kwa kukambisana mwakufwatuka ndi kukamba vinthu vauneneska kweniso kusunga vinthu vo mwalemba kusazgapu vinthu vinu vachisisi alinga kuti Akaboni aku Yehova avigwirisiyi ntchitu kuti afiski ntchitu yaku Chiuta ndipuso yakovya ŵanthu. Yiwu atesesa kuvikiriya vinthu vinu vachisisi. (Nthanthi 15:22; 25:9) Ndipu awona kuti nkhani yakusunga chisisi njakukhumbika ukongwa.—Nthanthi 20:19.
Vyaru vinandi vikupanga marangu kuti ngavikiriyengi wanangwa wa ŵanthu wakusunga chisisi. Kweni gulu la Akaboni aku Yehova, likwamba kali kutumbika wanangwa wa ŵanthu ndi kuŵasungiya chisisi marangu ngenanga ngechendapangiki. Gulu la Akaboni aku Yehova lilutirizengi kuvikiriya nkhani za chisisi zo ŵanthu alemba nge mo laja lichichitiya kuvuli kosi uku.
Ŵanthu wo Fundu iyi Yitiŵakwaska
Fundu iyi yikwaska gulu losi la Akaboni aku Yehova ndipu maofesi ngakupambanapambana pacharu chosi chapasi ndingu ngamiya gulu lenili.
Kusunga Chisisi
Gulu la Akaboni aku Yehova ligwirisiya ntchitu vinthu vakukwaskana ndi munthu weyosi mwakulondo fundu izi:
Vinthu vakukwaskana ndi imwi avigwirisiyengi ntchitu umampha kweniso mwakukoliyana ndi marangu.
Vinthu vakukwaskana ndi imwi vitoleka ndipuso vigwirisikiya ntchitu pa vinthu vo Akaboni aku Yehova akhumbiya pe.
Vinthu vakukwaskana ndi imwi vijengi va uneneska pe ndipu nyengu ndi nyengu tiwonesesengi kuti mwalemba vinthu vasonu mwakukoliyana ndi mo vinthu viliri. Asani vinthu vinyaki valembeka umampha cha, gulu lisinthengi mwaliŵi asani laziŵa pe.
Vinthu vakukwaskana ndi imwi visungikengi kwa nyengu yo vikhumbika pe ndi gulu la Akaboni aku Yehova.
Gulu liyesesengi kusunga chisisi mwakukoliyana ndi nkhani yaki.
Gulu liyesesengi kusunga vinthu vakukwaskana ndi imwi mwachisisi kuti ŵanthu ambula kwenere pamwenga ambula kuzomerezeka ndi marangu aviwoni. Vinthu vosi vakukwaskana ndi imwi vo vikusungika mu makompyuta vivikilirika ndipu ŵanthu akuzomerezeka wo ŵe ndi mapasiwedi ndiwu angaviwona. Maofesi ngajalika asani nyengu yakugwiriya ntchitu yakwana ndipu ŵanthu akuzomerezeka pe ndiwu angaseremu.
Vinthu vakukwaskana ndi imwi vitumizikengi cha ku maofesi nganyaki nga nthambi pijapija asani mphakwenere kufiska vo gulu la Akaboni aku Yehova likhumba, lo Akaboni aku Yehova wosi akuzomereza ndi mtima wosi kuti ajengi kweniso aziŵikengi nge Akaboni aku Yehova.
Wanangwa Winu
Mupasikengi wanangwa wakuvikiliya vinthu vinu va chisisi kweniso wanangwa wakusintha vo vanangika pamwenga kufufuta vinthu vachisisi vakukwaskana ndi imwi mwakukoliyana ndi vo Akaboni aku Yehova achita.
Weyosi yo wapempha chovyu pa nkhani iyi watenere kujiziŵikisa mwakukwana.
Asani munthu wapempha kuti amupasi, anozgi vo vikunangika pamwenga afufuti vinthu vakukwaskana ndi iyu pamwenga va chisisi, gulu la Akaboni aku Yehova liwonengi asani mphakwenere kuchita venivi asani vilekengi kupambana ndi vo gulu likhumba, kusazgapu asani vo munthu yo wakhumba vilekengi kutimbanyizga wanangwa wawu wakusopa kweniso vo achita.
Gulu litesesa kusunga vinthu vakukwaskana ndi munthu kuti ndi Kaboni waku Yehova. Kufufuta vinthu venivi kungaŵa kuleka kulondo fundu zo gulu lenili litende pa vo ligomeza kweniso vo lichita.
Wanangwa Wakuchita Apilu
Asani munthu wawona kuti gulu lalondo cha wanangwa waki, wangachita apilu ku Komiti ya Nthambi mwakulemba kalata. Watenere kutumiza kalata yaki ngechendajumphi masabata ngaŵi kutuliya po ivi vachitikiya.


text:
CHIGAŴA 16
Kwiza kwa Mesiya
Yehova wakuvumbura Yesu wa ku Nazarete kuti ndiyo Mesiya uyo wakalayizgika kale
KASI Yehova wakaŵawovwira ŵanthu kuti ŵamanye Mesiya wakulayizgika? Enya. Wonani ivyo Chiuta wakachita. Pakajumpha vilimika 400 kufuma apo Malemba Ghachihebere ghakamalira kulembeka. Mu msumba wakuchemeka Nazarete, chadera kumpoto kwa Galileya, mwali zina lake Mariya wakapokelera mulendo wakuzizika chomene. Mungelo, zina lake Gabriyeli, wakawoneka kwa Mariya ndipo wakamuphalira kuti waŵenge na nthumbo mwa mzimu utuŵa wa Chiuta, na kubaba mwana msepuka, nangauli wakaŵa mwali. Mwana uyu ndiyo wazamuŵa Themba ilo likalayizgika, mweneuyo wazamuwusa kwamuyirayira! Uyu wazamuŵa mwana wa Chiuta, uyo Chiuta wazamusamuska umoyo wake kufuma kuchanya na kuwuŵika mu nthumbo ya Mariya.
Mwakujiyuyura, Mariya wakazomera mulimo wakuzirwa uwu. Mungelo wa Chiuta wakalongosora icho chikachitika kuti Mariya waŵe na nthumbo, ndipo muŵaji wa mathabwa, zina lake Yosefe, uyo ŵakapangana nthengwa, wakapulikiska na kutora Mariya kuŵa muwoli wake. Wuli pera uchimi uwo ukayowoya kuti Mesiya wazamubabikira ku Betelehemu? (Mika 5:2) Betelehemu yikaŵa tawuni yichoko iyo yikaŵa kutali chomene na Nazarete, pafupifupi makilomita 140.
Muwusi Wachiroma wakalangura kuti pachitike kalembera. Ŵanthu ŵakeneranga kuluta kukalembeska ku malo agho ŵakababikira. Vikuwoneka kuti Yosefe na Mariya kwawo kukaŵa ku Betelehemu, ntheura Yosefe wakaluta nayo muwoli wake, uyo panyengo iyo wakaŵa na nthumbo. (Luka 2:3) Mariya wakababira mu chiŵaya, ndipo wakagoneka bonda mu chakulyeramo viŵeto. Pamasinda, Chiuta wakatuma wumba wa ŵangelo kuti ukaphalire awo ŵakaliskanga viŵeto musi mu lupiri kuti mwana uyo wababika ni Mesiya wakulayizgika, panji Khristu.
Pamanyuma, ŵanji nawo ŵakapeleka ukaboni wakuti Yesu wakaŵa Mesiya wakulayizgika. Ntchimi Yesaya yikayowoyerathu kuti kuzamuŵa munthu uyo wazamunozgera nthowa Mesiya kuti wachite mulimo wakuzirwa. (Yesaya 40:3) Uyo wakajura nthowa wakaŵa Yohane Mbapatizi. Yohane wakati wawona Yesu, wakachemerezga, wakati: ‘Wonani, Mwanamberere wa Chiuta uyo wakuwuskako kwananga kwa charu!’ Mwaluŵiro, ŵasambiri ŵanji ŵa Yohane ŵakalondezga Yesu. Yumoza wa ŵasambiri aŵa wakati: “Tamusanga Mesiya.”—Yohane 1:29, 36, 41.
Pakaŵa maukaboni ghanyakeso. Apo Yesu wakabapatizikanga na Yohane, Yehova wakayowoya kufuma kuchanya. Na mzimu utuŵa, wakimika Yesu kuŵa Mesiya ndipo wakati: “Uyu ni Mwana wane, wakutemweka, mweneuyo nkhukondwa nayo.” (Mateyu 3:16, 17) Mesiya uyo wakalayizgika kale chomene, sono wakafika!
Kasi ichi chikachitika pawuli? Nkhanira ndendende mwakuyana na ivyo Daniyeli wakayowoyerathu, ichi chikachitika mu chilimika cha 29 C.E., apo vilimika 483 vikamaranga. Enya, ichi ntchigaŵa cha ukaboni wambura kususkika wakuti Yesu ni Mesiya, panji Khristu. Kweni kasi ni uthenga wuli uwo wakapharazga apo wakaŵa pa charu chapasi?
—Yafuma pa Mateyu chipaturo 1 mpaka 3; Mariko chipaturo 1; Luka chipaturo 2; Yohane chipaturo 1.


text:
Banthu bakwa Zubayumo awo bali ku Joni bayamba kusonkhana ndalama zakuti bayambiske nkhombo ya zgalo za bola lamalundi nachilato chakuti gulu lachisepuka lileke kundondela ku South Africa.
Zubayumo ntchigaba chimoza icho banthu bakayamba kwenda ku Joni nikale chomene mwakuti lelo vafika pa chikukula nyuni chifukwa musepuka waliyose mbwenu wakundondela ku South Africa.
Mudangilili wa gulu ili awo mba dada Japheth Sakala pamoza na banyawo a Mayah Chililo Tembo baphala kuti zgalo izi bakukhumba kuti ziyambike mwezi wene uno wa December, 2017 ndipo kwasono pano bachali kalikiliki kutolela ndalama mu banthu.
Nkhani Mchitumbuka yangukhwaskana na mulembi mulala wa wupu uwu, adada Paul Makamo, kuti bayowoye ndalama izo basonkhapo ndipo iwo banguti:-
“Pasono pano ningaphala dankha unandi wa ndalama izi yayi chifukwa banthu bachali kupeleka kweneso awo bakupoka nawo mbakupambanapambana ntheula tamupenda makola pala zose taziwona.”
Wupu uwu ulikuyambila pa gulu la whatsapp ndipo banthu banandi awo mba chigaba chakwa Zubayumo balikuchipokelela makola chomene.
Adada Paul Makamo bakayowoyaso kuti wupu uwu bakukhumba kuti bazaksolemo bakaswili nakupanga timu yimoza iyo yizakanjile mu chiphalizgano cha SIMAMA (Northern Region Football Association).
“Kuno kwithu kwa Zubayumo tina bazgali bamanyi chomene kwene bakusobeka wovwili ndicho chifukwa basepuka bakundondela waka ku Joni. Sono pala tingayamba chinthu ichi mbwenu ndikokuti luso lawo liyambenge kuwonekela ku banthu banandi,” ndimo banguyowoyela a Paul Makamo.
Zgalo za bola la malundi zikayamba nikale kutchuka ku chigaba ichi kwene phindu leneko likawonekanga yayi chifukwa luso lawo likatinyizgikilanga pasi kusobeka wovwili.
Wupu wa Zubayumo Super League pala ungalutilila ndikokuti basepuka awo mbamanyi bola bakondwenge chomene chifukwa ndiyo nyengo yawo yakuti bamanyikwe ku chigaba chaku Mpoto.
Dada wakumanya vya bola ku Mpoto bwana Richard Mzumala bakayowoya na Nkhani Mchitumbuka kuti zgalo za SIMAMA sono zikwenda makola chomene.
“Kwene chinyake ntchinyake kuno kwithu tafumiska matimu ghabili agho ghafuma mu SIMAMA kukazgala nkhombo ya Calsberg na FISD. Karonga United pamoza na Fish Eagles ndiwo bakatifyulako soni,” ndimo wanguyowoyela bwana Mazunda.
Zgalo izi sono zilipafupi nakumala chifukwa chaka chilichose Northern Region Football Association yikumalizga mu December kumayambililo
Zubayumo ni malo agho ghakusangika mu Mzimba Solora mwa T/A M’mbelwa ndipo masomphenya ghawo pala ghafiskika ndikokuti bapangenge chinthu chakuzilwa chomene chifukwa basepuka bawovwilikenge kweneso madoda ghalabililenge zgalo izi swililili.


text:
AIDS
Contents
Matenda yambula mankhwala ya AIDS[edit | edit source]
Matenda yambula kuchiliskika ya AIDS yakwambika na kanthu kamoyo kadoko chomene kakuti tingakawona na maso yithu pela kwambula wovwiri wa mashini, (masenga ya bazungu) yayi ako pa chiNgelezi bakukachema kuti vayirasi (virus), panji titi ka jeremusi, ilo zina lake mu chiTumbuka tingati ni ‘kam’pangiski ka urwali uwo wukupangiska thupi la munthu kuti litondeke kurwa na matenda’ ndipo mu chiNgelezi bakukachema ‘Human Immuno-Deficiency Syndrome, pakufupikizga, HIV. Ka jeremusi aka kakuchimbizgika panji kukomeka mu thupi la munthu yayi chifukwa nkhachenjezi chomene ndipo kakusintha-sintha mwakuti mankhwala yakutondeka kukapanizizga makola kuti yakakome.
Matenda aya yakumala, chomene chomene banthu ba vyaka vyakugwira ntchito kufuma vyaka makhumi yabiri kufika makhumi yankhondi (20 to 50) ndipo ngakuti ise tose tivwilane kuti tiyatonde. Matenda aya yakutikhwaska tose. Tiyeni tose tibe barwi bakulimana nayo.
Nthowa za kutolera jeremusi la HIV ilo likwambiska AIDS[edit | edit source]
• Kugonana, panji tidumulizge waka nakuti: kugundana na munthu wakuti wali na jeremusi la HIV kwambula kugwiliska ntchito chiskango/chakuvikilira chamtundu wuliwose icho pa chiNgelezi bakuti condom ndiyo nthowa iyo banthu banandi bakutolera ka jeremusi aka.
• Kugwiliska ntchito vimeto (malezala) na masingano (njekishoni) yakuti munthu wakuti wali na ka jeremusi aka wagwiliskapo kale.
• Kupokela ndopa zakuti zili na jeremusi ili (mazuba ghano ku chipatala bakuzibekisiska chomene ndopa sono ndiko kuti nthowa iyi kuzirwa kwake kwachepa chomene).
• Kumyangana milomo (kukisana) na munthu wakuti wali na jeremusi ili nako kungakutoleska jeremusi ili chomene-chomene pala nawe wuli na vilonda panji wakhula jino mu m’lomo wako.
Nthowa zakuti munthu wangatolera yayi jeremusi la HIV[edit | edit source]
• Kukolana chasa na munthu wakuti wali na ka jeremusi aka pekha-pekha pala mose mwa babiri muli na vilonda mu mawoko yinu.
• Kulumika na nyimbo yakuti yaluma munthu wakuti wali na ke jeremusi aka
• Kuchezga na munthu wakuti wali na jeremusi ili.
• Mwakudumulizga titi nthowa zose zakuti ndopa, vilonda, maji ya’mthupi la munthu (kuwuskako masozi) ngeti ni vyakufuma ku zinkhule za banalume na banakazi (genital fluids including discharges) vikukhwaskana yayi zingamupa munthu ka jeremusi aka yayi.
Nthowa zakujipwelelera kuti tileke kutola matenda yaheni aya[edit | edit source]
Pakuti mbadoko bakuti bakutolera matenda aya mu masingano, vimeto na nthowa zinyake izo zingapangiska kuti vya maji-maji (body fluids) vya munthu uyo wali na kajeremusi aka vinjile mu thupi la munthu munyake, nthowa yakugomezgeka chomene, yakujumpha zinyake zose ni yakujikola – keleka kugonana (kugundana) na mwanalume panji mwanakazi waliyose mpaka nthengwa yiweme. Pambele mundatolane munthu uyo mwatemwana, mose mulute kuchipatala kuti bakamuyezgeni kuti mose muli makola. Pala kakwamba mose muli makola, mose muzizipizge ndipo muluteso kuti bakamuyazgeniso pala pajumpha myezi yitatu. Pala mose muchali makola ndiko kuti pala mose mwababiri mundapange ulebi pawevyenge suzgo lililose.
Vyakuti timanye makola[edit | edit source]
Munthu wakuti wali na kajeremusi ka HIV bakumanyikwa yayi. Wangaba wakututuba, wakuyonda, musambazgi, mukavu, mliska, msambizgi, mlimi, dokotala (doctor), na waliyoske. Banthu barwali na AIDS bachali banyithu na babali bithu, tibatemwe na kubavwira bakasankha yayi kuti barwale, nase tingazakarwala ndipo tizamuwonga na kukondwa pala banyithu bakuleka kutichimbila.
Kuchimbilira kuyezga mwanalume panji mwanakazi yayi, nyengo yinu yizenge yakuti imwe na uyo mwatolana nayo mu chitemwa muzampulika kunowa kwa kugundana, ntheula, jipwelelereni – chalo chinu chikumukhumbani – jisungeni mwabana bakwithu!


text:
Unenesko Ukwiza na “Mtende Chara, Kweni Lupanga”
“Mungaghanaghananga kuti nkhizira kuzakaŵika mtende pa charu chapasi, nkhizira kuzakaŵikapo mtende chara, kweni lupanga.”—MAT. 10:34.
SUMU: 125, 135
1, 2. (a) Kasi tingaŵa na mtende wuli? (b) Ntchivichi chikutitondeska kusanga mtende wenecho? (Wonani chithuzithuzi chakwamba.)
TOSE tikukhumba kukhala mwamtende, kwambura kufipa mtima na chilichose. Tikumuwonga chomene Yehova pakutipa “mtende wa Chiuta.” Mtende uwu ukutizikiska mtima na kuvikilira maghanoghano ghithu kuti tijipulikenge makora. (Fil. 4:6, 7) Pakuti tili kujipeleka kwa Yehova, tikukondwa kuŵa “pamtende na Chiuta.” Tikuŵa paubwezi na iyo.—Rom. 5:1.
2 Kweni nyengo yakuti Chiuta wize na mtende pa charu chose yindakwane. Mu mazuŵa ghaumaliro agha, ŵanthu ŵakutemwa kwambana. Ndipo ŵanandi mbakali. (2 Tim. 3:1-4) Ise pakuŵa Ŵakhristu, tikwenera kurwa nkhondo yauzimu, kulimbana na Satana na visambizgo vyake vyautesi. (2 Kor. 10:4, 5) Ŵabali ŵithu awo Mbakaboni yayi ndiwo ŵangatisoŵeska chomene mtende. Ŵanyake ŵangatinena chifukwa cha ivyo tikugomezga. Ŵangati tikwambiska kuti tileke kukolerana pa nyumba. Ŵangatiwofya kuti ubali umarenge para tikuleka yayi ivyo tikugomezga. Kasi tikwenera kuŵawona wuli ŵabali ŵithu awo ŵakutisuska? Kasi tingachita wuli mwamahara kuti paŵe mtende?
KASI TIKWENERA KUŴAWONA WULI ŴABALI ŴITHU AWO ŴAKUTISUSKA?
3, 4. (a) Ntchivichi chikuchitika para munthu wamba kulondezga ivyo Yesu wakasambizganga? (b) Mphauli apo chikuŵa chakusuzga chomene kulondezga Yesu?
3 Yesu wakamanyanga kuti ivyo wakasambizganga vizamugaŵaniska ŵanthu. Wakamanyangaso kuti awo ŵakumulondezga ŵakwenera kuŵa na chikanga chifukwa ŵanthu ŵaŵasuskenge. Mtende mungaŵavya mu banja para munyake wamba unenesko. Yesu wakati: “Mungaghanaghananga kuti nkhizira kuzakaŵika mtende pa charu chapasi, nkhizira kuzakaŵikapo mtende chara, kweni lupanga. Chifukwa nkhizira kuzakapatura mwana mwanalume na awiske, mwana msungwana na anyina, mkamwana na nyinavyara. Ŵalwani ŵa munthu ŵazamuŵa ŵanthu ŵamunyumba yake.”—Mat. 10:34-36.
4 Yesu wakati: “Mungaghanaghananga kuti nkhizira kuzakaŵika mtende pa charu chapasi.” Iyo wakang’anamuranga kuti awo ŵakumulondezga, ŵakwenera kumanya kuti ŵakumanenge na masuzgo. Ŵanthu ŵangaleka kukolerana chifukwa cha uthenga wake. Yesu wakakhumbanga kupharazga uthenga wa Chiuta waunenesko. Wakakhumbanga kuti ŵanthu ŵaleke kukolerana yayi. (Yoh. 18:37) Kweni chikuŵa chakusuzga chomene kulondezga ivyo Yesu wakasambizganga para mubwezi wapamtima, panji ŵabali ŵako pa nyumba ŵakana unenesko.
5. Kasi awo ŵakulondezga Yesu ŵakukumana na masuzgo wuli?
5 Yesu wakati para munthu wamba kumulondezga, ŵabali ŵake ŵazamwamba kumususka. Kweni wakati wakwenera kuzizipizga. (Mat. 10:38) Kuti ŵasambiri ŵakondweske Khristu, ŵakazizipizganga para ŵanthu ŵakuŵanena, panji para ŵabali ŵawo ŵamunyumba yimoza ŵaŵakana. Kweni ŵakasanga vinandi chomene kuluska ivyo ŵakataya.—Ŵerengani Mariko 10:29, 30.
6. Kasi tikwenera kukumbuka vichi para ŵabali ŵithu ŵakutikanira kusopa Yehova?
6 Para ŵabali ŵithu ŵakutikanira kusopa Yehova, tikulutilira kuŵatemwa. Kweni tikwenera kukumbuka kuti chakwamba tikwenera kutemwa chomene Chiuta na Khristu. (Mat. 10:37) Kweniso tikwenera kukumbuka kuti Satana wayezgeyezgenge kutipusika kuti titemwenge chomene ŵamubanja lithu na kuleka kugomezgeka kwa Yehova. Tiyeni tiwone masuzgo agho tingakumana nagho chifukwa cha kususkika na ŵamubanja lithu. Kweniso ivyo tingachita kuti tilutilire kuzizipizga.
MFUMU PANJI MUWOLI UYO NI KABONI YAYI
7. Kasi awo munyawo wamunthengwa ni Kaboni wa Yehova yayi ŵakwenera kuchita wuli?
7 Baibolo likuchenjezga awo ŵakunjira mu nthengwa kuti “ŵaŵenge na suzgo mu thupi lawo.” (1 Kor. 7:28) Para munyinu wamunthengwa ni Kaboni yayi, mungasuzgika chomene maghanoghano kweniso kwenjerwa. Kweni chakuzirwa ntchakuti mukwenera kuwona vinthu nga umo Yehova wakuviwonera. Para munyinu wakukhumba yayi kulondezga Khristu, palije chifukwa chakupatukirana panji kumazgira nthengwa. (1 Kor. 7:12-16) Nangauli mfumu uyo ni Kaboni yayi wangalongozga yayi vinthu vyauzimu, kweni mukwenera kumuchindika chifukwa ni mutu wa banja. Kweniso mfumu uyo muwoli wake ni Kaboni yayi, wakwenera kumutemwa kufumira pasi pamtima na kumupwelelera.—Efe. 5:22, 23, 28, 29.
8. Kasi mungajifumba mafumbo wuli para munyinu wamunthengwa wakukhumba kuti muchepeskeko nyengo yakuchitira vinthu vyauzimu?
8 Kasi mungachita wuli para munyinu wamunthengwa uyo ni Kaboni yayi wakukhumba kuti muchepeskeko nyengo yakuchitira vinthu vyauzimu? Mwanalume munyake wakaphalira muwoli wake uyo ni Kaboni kuti mazuŵa ghanyake wangapharazganga yayi. Usange namwe vikumuchitikirani, jifumbani kuti: ‘Kasi munyane wakunikanizga kusopa Chiuta? Para zgoro ndakuti yayi, kasi ningachita ivyo munyane wakukhumba?’ Mahara ghangamovwirani kuti muleke kukangana pa vinthu vya zii.—Fil. 4:5.
9. Kasi Ŵakhristu ŵangasambizga wuli ŵana ŵawo kuti ŵachindikenge mupapi uyo ni Kaboni yayi?
9 Vikusuzga chomene kusambizga makora ŵana para munyinu ni Kaboni yayi. Mwachiyelezgero, mukwenera kusambizga ŵana ŵinu kuti ŵapulikirenge dango la mu Baibolo lakuti: “Chindika awuso na anyoko.” (Efe. 6:1-3) Kweni mungachita wuli para munyinu wakulondezga yayi fundo za mu Baibolo? Mukwenera kumuchindika kuti ŵana ŵinu ŵasambireko kwa imwe. Mughanaghanirenge viwemi ivyo munyinu wakuchita makora na kumuwonga. Lekani kuyowoya viheni vya munyinu pamaso pa ŵana ŵinu. Kweni ŵaphalirani ŵana ŵinu kuti munthu waliyose wakwenera kusankha yekha kuteŵetera Yehova panji yayi. Nkharo yiwemi ya ŵana ŵinu yingawovwira munyinu kuti wasambire unenesko.
10. Kasi mungasambizga wuli ŵana ŵinu Baibolo para munyinu wamunthengwa ni Kaboni yayi?
10 Nyengo zinyake munyinu uyo ni Kaboni yayi wangakhumba kuti ŵana ŵachitengeko vikondwelero ivyo Baibolo likukana. Panji wangakhumba kuti ŵasambirenge visambizgo vyautesi. Ŵafumu ŵanyake awo Mbakaboni yayi ŵangakanizga muwoli wawo uyo ni Kaboni kuti wasambizgenge ŵana Baibolo. Nangauli ndimo vingaŵira, muwoli uyo ni Kaboni wakwenera kuchita chilichose icho wangafiska kuti wasambizge ŵana unenesko. (Mil. 16:1; 2 Tim. 3:14, 15) Vingachitika kuti mfumu wangakanizga muwoli wake uyo ni Kaboni kuti wasambirenge na ŵana ŵachoko, panji kuti waleke kuluta nawo ku maungano ghithu. Nangauli mfumu wake wangamukanizga, kweni wakwenera kulutilira kusambizga ŵana para mwaŵi wasangika. Ivi vingawovwira kuti ŵana ŵaŵe na nkharo yiwemi kweniso ŵamanye Yehova. (Mil. 4:19, 20) Paumaliro ŵana ŵazamusankha ŵekha kuti ŵasope Yehova panji yayi.—Doto. 30:19, 20. *
PARA ŴABALI ŴINU ŴAKUMUKANIZGANI UNENESKO
11. Ntchivichi chingapangiska kuti tileke kuŵa pamtende na ŵabali ŵithu awo Mbakaboni yayi?
11 Vingachitika kuti pakwamba tikaŵaphalira yayi ŵabali ŵithu kuti tikuwungana na Ŵakaboni ŵa Yehova. Kweni apo chipulikano chithu chikakuranga, tikawona kuti ntchiwemi kuŵaphalira ivyo tikugomezga. (Mrk. 8:38) Usange mwamba kukumana na masuzgo chifukwa chakuti mukaŵaphalira kuti ndimwe Kaboni, wonani vinyake ivyo mungachita kuti muŵe nawo pamtende na kulutilira kugomezgeka kwa Yehova.
12. Chifukwa wuli ŵabali ŵithu awo Mbakaboni yayi ŵangatikanira unenesko? Kweni tingalongora wuli kuti tikuŵaghanaghanira?
12 Ŵapulikiskani ŵabali ŵinu awo Mbakaboni yayi. Ise tikukondwa chomene kuti tasambira unenesko. Kweni ŵabali ŵithu ŵangawona nga kuti ŵanthu ŵatenda pasi, panji tanjira mpingo wambura kumanyikwa makora. Ŵangawona nga taleka kuŵatemwa chifukwa taleka kuchitira nawo lumoza vikondwelero. Nyengo zinyake ŵangawopa kuti chinthu chinyake chiheni chizamutichitikira para tafwa. Tikwenera kuŵapulikiska na kuŵategherezga chomene kuti timanye ivyo ŵakufipa navyo mtima. (Zinth. 20:5) Mpositole Paulosi wakayezgayezganga chomene kuti wapulikiske “ŵanthu ŵa mitundu yose,” kuti waŵapharazgire makani ghawemi. Nase vingatovwira para tingachita nga ni Paulosi.—1 Kor. 9:19-23.
13. Kasi tikwenera kuyowoya wuli na ŵabali ŵithu awo Mbakaboni yayi?
13 Yowoyani mwakuzika. Baibolo likuti: “Ivyo mukuyowoya viŵenge vyakukondweska nyengo zose.” (Kol. 4:6) Tikwenera kumupempha Yehova kuti watovwire na mzimu wake utuŵa kuti tilongorenge vipambi vya mzimu para tikuyowoya na ŵabali ŵithu. Tikwenera yayi kususka waka chilichose icho ŵakuyowoya chakukhwaskana na chisopa chawo chautesi. Para ŵatiyowoyera mazgu ghakulasa panji ŵatichitira vinthu viheni, tikwenera kuchita nga mbapositole. Paulosi wakalemba kuti: “Para ŵakutituka, tikuŵatumbika. Para ŵakutitambuzga, tikuzizipizga. Para ŵakutinena, tikuŵazgora mwakuzika.”—1 Kor. 4:12, 13.
14. Chifukwa wuli tikwenera kuŵa na nkharo yiwemi?
14 Ŵani na nkharo yiwemi. Kuyowoya mwakuzika vikovwira chomene para ŵabali ŵithu ŵakutisuska. Kweni nkharo yithu yiwemi yikuluska ivyo tikuyowoya. (Ŵerengani 1 Petrosi 3:1, 2, 16.) Ivyo imwe mukuchita vilongore ŵabali ŵinu ŵakuthupi kuti Ŵakaboni ŵa Yehova ŵakukondwa mu nthengwa, ŵakupwelelera makora ŵana ŵawo, ŵakuchita viheni yayi, ŵali na nkharo yiwemi, kweniso ŵakukhala umoyo wakukondweska. Nangauli ŵabali ŵithu ŵangakana kusambira unenesko, kweni tiŵenge ŵakukondwa para tikuchita vinthu ivyo Yehova wakukhumba.
15. Kasi tinganozgekera wuli kuti tileke kugazgana na ŵabali ŵithu nkhani za chisopa?
15 Nozgekerani. Ghanaghanirani ivyo vingapangiska kuti muleke kukolerana na ŵabali ŵinu. Kweniso manyani umo mungamazgira mphindano. (Zinth. 12:16, 23) Mudumbu munyake wa ku Australia wakati: “Adadavyara ŵakasuskanga chomene unenesko. Pambere tindalute kukaŵawona, ine na mfumu wane tikalombanga dankha Yehova kuti watovwire kuti tikazgore mwalusungu para ŵakwiya. Tikapangananga nkhani izo tamuyowoya ndipo ivi vikawovwiranga kuti tichezge makora. Tikaŵikirangathu utali wa nyengo iyo tamuchezgera nawo. Ivi vikawovwiranga kuti tileke kutora nyengo yitali na kwamba kugazgana vya chisopa.”
16. Kasi mungachita wuli kuti muleke kujiyimba mulandu chifukwa cha kuleka kukondweska ŵabali ŵinu?
16 Unenesko ngwakuti vingachitika yayi kuti tigegerethu vyose ivyo vingapangiska kuti tipambane maghanoghano na ŵabali ŵithu. Para ivi vyachitika, mungajiyimba mulandu chifukwa chakuti mukuŵatemwa ŵabali ŵinu, ndipo nyengo zose mukukhumba kuti muchitenge vinthu vyakuŵakondweska. Para ndimo mukujipulikira, nyengo zose muchitenge vinthu vyakukondweska Yehova kuluska ŵamubanja linu. Para muchitenge nthena, ŵabali ŵinu ŵawonenge kuti kulondezga fundo za mu Baibolo ni nkhani ya umoyo na nyifwa. Nyengo zose mukumbukenge kuti mungaŵachichizga yayi ŵanyinu kuti ŵasambire unenesko. Kweni ŵawovwirani kuti ŵawone uwemi wa kupulikira Yehova. Chiuta withu wachitemwa waŵapa mwaŵi kuti ŵasankhe kumuteŵetera panji yayi, nga umo wakachitira na ise.—Yes. 48:17, 18.
PARA MUBALI WINU WALEKA UNENESKO
17, 18. Ntchivichi chingamovwirani kuzizipizga para mubali winu waleka unenesko?
17 Para mubali winu wasezgeka panji wajilekaniska na mpingo, vikuŵinya chomene nga kuti munthu wamulasani na chimayi. Kasi mungazizipizga wuli para vyaŵa nthena?
18 Lutilirani kuchita vinthu vyauzimu. Mukwenera kulutilira kukhozga chipulikano chinu. Mungakhozga chipulikano chinu para mukuŵerenga Baibolo nyengo zose, kunozgokera maungano na kusangikapo, kupharazga ndiposo kulomba kwa Yehova kuti wamupani nkhongono zakuzizipizgira. (Yuda 20, 21) Wuli usange mukuwona kuti mukuchita vyose ivi kweni vichali kumuŵinyani? Kuleka yayi. Para mulutilirenge kuchita vinthu vyauzimu, chitima chichepenge ndipo mwambenge kujipulikako makora. Wonani ivyo vikachitikira uyo wakalemba Salimo 73. Wakaŵa na maghanoghano ghaheni ndipo ghakamusuzganga chomene. Kweni wakasintha maghanoghano wakati wanjira mu malo ghakusoperamo Chiuta. (Sal. 73:16, 17) Namwe mungachita nthena para musopenge Yehova mwakugomezgeka.
19. Kasi tingalongora wuli kuti tikukolerana na chilango cha Yehova?
19 Zomerani para Yehova wakumulangani. Chilango chikovwira chomene munthu uyo wabuda nangauli vikuŵinya panyengo iyo wakupokera chilango. Kweni paumaliro tose tikukondwa. (Ŵerengani Ŵahebere 12:11.) Mwachiyelezgero, Yehova wakutiphalira kuti ‘tileke kwenderana’ na ŵanthu ŵambura kupera. (1 Kor. 5:11-13) Nangauli vikuŵinya, kweni tikwenera yayi kuchezga na mubali withu uyo wasezgeka. Tileke kuchezga nayo pa foni, kumulembera meseji, kalata, imelu, panji kuchezga nayo pa Intaneti.
20. Kasi tikwenera kuŵa na chigomezgo wuli para munthu waleka Yehova?
20 Ŵani na chigomezgo. Chitemwa “chikugomezga vinthu vyose.” Ntheura tikugomezga kuti awo ŵali kumuleka Yehova, zuŵa linyake ŵazamuwelera kwa iyo. (1 Kor. 13:7) Tingamulombera mubali withu wamunyumba yimoza para tawona kuti wamba kusintha. Tikwenera kuchita nthena kuti walutilire kupulikira ivyo Baibolo likuyowoya kweniso kuti wazomere apo Yehova wakumuchema kuti: “Welera kwa ine.”—Yes. 44:22.
21. Kasi mukwenera kuchita wuli para ŵabali ŵinu ŵakumusuzgani chifukwa cha kulondezga Yesu?
21 Tikwenera kumutemwa chomene Yesu kuluska munthu waliyose. Fundo iyi ndiyo Yesu wakayowoya. Yesu wakagomezganga kuti ŵasambiri ŵake ŵaŵenge na chikanga kuti ŵalutilire kugomezgeka kwa iyo nangauli ŵabali ŵawo ŵakaŵasuskanga. Para ŵabali ŵinu ŵakumusuzgani chifukwa cha kulondezga Yesu, gomezgani Yehova kuti wamovwiraninge kuzizipizga. (Yes. 41:10, 13) Yehova na Yesu ŵakukondwa na umo mukuchitira ndipo ŵamutumbikaninge para mukugomezgeka. Para mwamanya fundo izi muŵenge ŵakukondwa.
^ ndime 10 Kuti mumanye umo mungasambizgira ŵana ŵinu para munyinu wamunthengwa ni Kaboni yayi, wonani “Mafumbo Ghakufuma Kuŵaŵazgi” mu Gongwe la Mulinda la Ogasiti 15, 2002.


text:
MUTU 8
Ŵakachimbira Mulongozgi Wankhaza
YESU NA ŴAPAPI ŴAKE ŴAKACHIMBILIRA KU EGUPUTO
YOSEFE NA MBUMBA YAKE ŴAKASAMIRA KU NAZARETE
Yosefe wakawuska Mariya mu tulo kuti wamuphalire uthenga waluŵiro. Mungelo wa Chiuta wakamuwonekera Yosefe mu maloto, wakamuphalira kuti: “Wuka, tora mwana na nyina ndipo uchimbilire ku Eguputo. Ukakhale kwenekura m’paka nikuphalire kuti uwereko, pakuti Herode wali pafupi kupenja mwana kuti wamukome.”—Mateyu 2:13.
Nyengo yeneyiyo, Yosefe na Mariya, pamoza na mwana wawo ŵakachimbira usiku. Ŵakachimbira pa nyengo yake nadi, chifukwa Herode wakamanya kuti ŵakumanya vya nyenyezi ŵamupusika. Herode wakaŵaphalira ŵanthu ŵara kuti ŵaluteso kwa iyo kuti ŵakaphare umo ŵendera. Kweni iwo ŵakawelera ku charu chawo kwambura kwendera kwa iyo. Herode wakakwiya chomene. Kweni pakuti wakakhumbanga kukoma Yesu, wakalangura kuti ŵasepuka wose ŵa vyaka viŵiri kukhilira pasi mu Betelehemu na vikaya vyapafupi ŵakomeke. Wakasankha kukoma ŵana ŵa msinkhu uwu, pakutolera ivyo ŵakumanya vya nyenyezi ŵakumafumiro gha dazi ŵakamuphalira.
Chikaŵa chinthu chachitima chomene kukoma ŵasepuka wose. Tikumanya yayi unandi wa ŵasepuka awo ŵakakomeka. Kweni kulira kukuru na kutengera kwa ŵamama awo ŵana ŵawo ŵakafwa, kukafiska uchimi uwo ukalembeka na Yeremiya, ntchimi ya Chiuta.—Yeremiya 31:15.
Pa nyengo yeneyira, Yosefe na mbumba yake ŵakachimbilira ku Eguputo, ndipo ŵakakhala dankha kwenekura. Usiku unyake mungelo wa Yehova wakawonekeraso kwa Yosefe mu maloto. Mungelo yura wakati: “Wuka, tora mwana na nyina, ulute ku charu cha Israyeli, chifukwa awo ŵakapenjanga umoyo wa mwana ŵali kufwa.” (Mateyu 2:20) Ntheura Yosefe wakamanya kuti ni nyengo yakuti iyo na mbumba yake ŵawelere kukwawo. Ichi chikafiskaso uchimi unyake wakuti, Mwana wa Chiuta wazamuchemeka kufuma mu Eguputo.—Hoseya 11:1.
Yosefe wakwenera kuti wakakhumbanga kuti iyo na mbumba yake ŵakhale mu Yudeya, panyake kufupi na Betelehemu. Uku ndiko ŵakakhalanga pambere ŵandachimbilire ku Eguputo. Kweni wakapulika kuti Arikelawu mwana wa Herode ndiyo sono wakaŵa themba la Yudeya. Chiuta wakamuchenjezgaso mu maloto kuti wangalutangako yayi. Ntheura Yosefe na mbumba yake ŵakalazga kumpoto ndipo ŵakamba kukhala ku Nazarete mu chigaŵa cha Galileya. Uku kukaŵa kutali na Yerusalemu, likuru la chisopa Chachiyuda. Yesu wakakulira mu msumba uwu, ndipo uchimi unyake ukafiskika, wakuti: “Wazamuchemeka Munazarete.”—Mateyu 2:23.


text:
MUTU 91
Lazaro Wakawuskika
LAZARO WAKAWUKA
SANIHEDIRINI YIKAPANGANA VYA KUKOMA YESU
Yesu wakati wakumana na Marita kweniso Mariya kufupi na Betaniya, wose ŵakaluta ku dindi la Lazaro. Dindi ili yikaŵa mphanji ndipo ŵakajarapo chilibwe. Yesu wakati: “Wuskanipo libwe.” Marita wakamanya yayi ivyo Yesu wakakhumbanga kuchita, ntheura wakafipa mtima, wakati: “Fumu, sono wakwenera kuti wakununkha, chifukwa ili ni zuŵa lachinayi.” Kweni Yesu wakati kwa iyo: “Asi nangukuphalira kuti usange ukugomezga uwonenge uchindami wa Chiuta?”—Yohane 11:39, 40.
Ntheura ŵakawuskapo libwe. Kufuma apo, Yesu wakinuska maso ghake kuchanya na kulomba kuti: “Adada, nkhumuwongani kuti mwanipulika. Enya, nkhumanya kuti nyengo zose mukunipulika, kweni nayowoya mazgu agha chifukwa cha mzinda uwo wimilira pafupi, mwakuti ugomezge kuti imwe ndimwe muli kunituma.” Ivyo Yesu wakachita pakulomba pa wumba, vikawovwira ŵanthu kumanya kuti ivyo wakaŵa pafupi kuchita, wavichitenge na nkhongono za Chiuta. Penepapo Yesu wakachemerezga na lizgu likuru, wakati: “Lazaro, fuma!” Lazaro wakafuma nadi, malundi na mawoko ghake ghakukakika na salu, ndipo chisko chake chikavungika na salu. Yesu wakati: “Musuturani ndipo mulekani walutenge.”—Yohane 11:41-44.
Ŵayuda ŵanandi awo ŵakiza kuzakasanguluska Mariya na Marita ŵakawona munthondwe uwu ndipo ŵakapulikana mwa Yesu. Kweni ŵanyake ŵakachimbira na kukaphalira Ŵafarisi ivyo Yesu wakachita. Ŵafarisi na ŵalara ŵa ŵasembe ŵakachemeska ungano wa Sanihedirini, khoti likuru la Ŵayuda. Wasembe mukuru Kayafa, nayo wakaŵa yumoza wa Sanihedirini. Ŵanyake ŵa iwo ŵakadandawura kuti: “Kasi tichitechi, chifukwa munthu uyu wakuchita vimanyikwiro vinandi? Usange tikumulekelera waka, ŵanthu wose ŵapulikanenge mwa iyo, ndipo Ŵaroma ŵizenge na kupoka malo ghithu na mtundu withu wuwo.” (Yohane 11:47, 48) Ŵanthu awo ŵakawonanga na maso kuti Yesu “wakuchita vimanyikwiro vinandi,” ndiwo ŵakaphaliranga ŵalongozgi. Kweni ŵalongozgi aŵa ŵakakondwanga yayi na ivyo Chiuta wakachitanga kwizira mwa Yesu. Chomene ŵakafipiranga mtima udindo na mazaza agho ŵakaŵa nagho.
Ŵasaduki nkhongono zikaŵamalira kupulika kuti Lazaro wawuskika ku ŵakufwa, chifukwa ŵakagomezganga yayi kuti ŵakufwa ŵazamuwuka. Kayafa, uyo wakaŵa Musaduki, wakayowoyapo, wakati: “Mukumanya chilichose chara, ndipo mukughanaghana chara kuti ntchiwemi kwa imwe kuti munthu yumoza wafwire ŵanthu wose, kuluska kuti mtundu wose uparanyike.”—Yohane 11:49, 50; Milimo 5:17; 23:8.
Pakuwona udindo uwo Kayafa wakaŵa nawo, Chiuta ndiyo wakamuchitiska kuti wayowoye nthena, “wakayowoya vya mu mutu wake chara.” Kayafa wakang’anamuranga kuti ntchiwemi Yesu wakomeke mwakuti mazaza na nkhongono ivyo ŵalongozgi ŵa chisopa ŵakaŵa navyo vileke kuyuyulika. Kweni ivyo Kayafa wakayowoya vikalongora kuti para Yesu wafwa, waŵenge chiwombolero, ku Ŵayuda pera yayi, kweniso ku ‘ŵana wose ŵa Chiuta awo ŵakambininika.’—Yohane 11:51, 52.
Ivyo Kayafa wakayowoya vikakhorweska nadi Sanihedirini kuti Yesu wakomeke. Kasi Nikodemo, yumoza wa Sanihedirini uyo wakatemwanga Yesu, wakamuphalirako ivyo ŵakapangananga? Tikumanya yayi, kweni Yesu wakafumamo mu Yerusalemu. Ntheura wakakomeka yayi pambere nyengo iyo Chiuta wakatema yindakwane.


text:
MUTU 51
Munthu Wakakomeka pa Chikondwelero cha Zuŵa Lakubabikira
MATEYU 14:1-12 MARIKO 6:14-29 LUKA 9:7-9
HERODE WAKADUMURA MUTU WA YOHANE MUBATIZI
Apo ŵapositole ŵa Yesu ŵakapharazganga mu Galileya, munthu uyo kumanyuma wakapharazganga kuti kwizenge Yesu wakaŵavya wanangwa. Munthu uyu ni Yohane Mubatizi, ndipo wakakhala mu jele vyaka pafupifupi viŵiri.
Yohane wakasuska Themba Herode Antipasi pakweru chifukwa cha kutora Herodiya. Mwanakazi uyu wakaŵa muwoli wa mukuru wake Filipu. Herode wakaleka muwoli wake wakwamba na kutora Herodiya. Mu Dango la Mozesi, ilo Herode wakatenge wakulilondezga, nthengwa yanthena iyi yikaŵa yumbura kuzomerezgeka. Chifukwa chakuti Yohane wakamususka, Herode wakamujalira mu jele, ndipo vikulongora kuti Herodiya ndiyo wakachochozera.
Herode wakasoŵa chakuchita nayo Yohane, chifukwa ŵanthu “ŵakamuwonanga kuti ni ntchimi.” (Mateyu 14:5) Kweni Herodiya wakaŵa navyo na ntchito yayi. Iyo “wakamufingira Yohane,” nakuti wakapenjanga nthowa yakuti wamukomere. (Mariko 6:19) Mbwenu zuŵa linyake mwaŵi ukasangika.
Pakakhala pachoko waka kuti Paska lichitike mu 32 C.E. Herode wakanozga chiphikiro cha kukumbukira zuŵa ilo wakababikira. Pa chiphikiro chira, pakiza ŵalaraŵalara wose na ŵalongozgi ŵa ŵasilikari, kweniso ŵanthu ŵakumanyikwa mu Galileya. Uku chikondwelero chili mukati, Salome mwana msungwana wa Herodiya uyo wakababirana na mfumu wake wakale Filipu, wakanjira na kuvina pamaso pa ŵalendo. Ŵanthu ŵakakondwa na kaviniro ka msungwana uyu.
Herode nayo wakakondwa chomene na mwana uyu. Ntheura wakati kwa msungwana yura: “Unilombe chilichose icho ukukhumba, ndipo nikupenge.” Wakachita na kulapa kuti: “Chilichose icho ungalomba kwa ine, nikupenge, nanga ni hafu ya ufumu wane.” Pambere wandazgore, Salome wakafuma na kuya kwa anyina, wakati: “Kasi nkhalombe vichi?”—Mariko 6:22-24.
Apa Herodiya wakati waka asi mwaŵi wura ni uwu! Mwaluŵiro wakazgora kuti: “Mutu wa Yohane Mubatizi.” Nyengo yeneyiyo, Salome wakizaso kwa Herode na pempho lake, wakati: “Sono nthena, nkhukhumba munipe mutu wa Yohane Mubatizi pa mbale.”—Mariko 6:24, 25.
Herode chitima chikamukora chomene, kweni ŵalendo ŵara ŵakapulika chilapo icho wakachita kwa Salome. Wakaghanaghana kuti para wangatondeka kumupa mbwenu soni zimukorenge, nangauli wakeneranga kukoma munthu wambura mulandu. Ntheura wakatuma munthu ku jele kukadumura Yohane mutu. Munthu yura wakawerako luŵiro na mutu wa Yohane pa mbale. Wakawupeleka kwa Salome, ndipo iyo wakaluta nawo kwa anyina.
Ŵasambiri ŵa Yohane ŵakati ŵapulika ivyo vikachitika, ŵakiza na kutora chitanda na kusunga. Kufuma apo, ŵakatuma uthenga kwa Yesu.
Pamanyuma, Herode wakati wapulika vyakuti Yesu wakuchizga ŵanthu na kufumiska viŵanda, wakachita wofi. Wakaghanaghananga kuti panji Yohane Mubatizi wali “kuwuskika ku ŵakufwa” ndipo ndiyo wakuchita ivi. (Luka 9:7) Ntheura Herode Antipasi wakakhumba chomene kuti wawone Yesu. Apa wakakhumbanga kupulika ivyo Yesu wakupharazga yayi. Kweni Herode wakakhumbanga kuwona Yesu na kupanikizga usange ivyo wakaghanaghananga ndivyo nadi.


text:
KUFUMA MU NTHAMBA YITHU
“Wukani! Imwe Ŵapharazgi ŵa Ufumu ŵa ku Britain”
UTEŴETI WITHU WA UFUMU * wa Disembala 1937, ukaŵa na nkhani ya mutu wakuti: “Wukani! Imwe Ŵapharazgi ŵa Ufumu ŵa ku Britain.” Mazgu agha ghakaŵa ghakuchiska chomene ndipo ghakatijura ku maso kuti tichitepo kanthu mwaluŵiro. Nkhani iyi yikaŵaso na mutu uchoko wakuti: “Pajumpha Vyaka 10, Kweni Kusintha Palije.” Pa peji lakwamba la Uteŵeti uwu pakaŵa lipoti lakulongora umo ntchito yakupharazga yikendera mu vyaka 10 kwamba mu 1928 m’paka 1937. Lipoti ili likalongora nadi kuti pakaŵavya kusintha kulikose pa ntchito ya Ufumu mu charu cha Britain.
PAKAKHUMBIKWANGA ŴAPAYINIYA ŴANANDI
Kasi ntchivichi icho chikapangiska kuti ntchito yakupharazga yileke kuluta panthazi ku Britain? Chifukwa ntchakuti mipingo yikaleka kulimbikira kupharazga, m’malo mwake yikachitanga vinthu mwadango waka. Kweniso ofesi ya munthavi yikawona kuti charu cha Britain chikakhumbikwiranga ŵapayiniya ŵakukwana 200 pera, awo ŵakateŵeteranga ku malo uko kukaŵavya mipingo. Lekani ofesi ya munthavi yikati ŵapayiniya ŵakwana mu charu cha Britain. Ntheura yikachiska awo ŵakakhumbanga kuchita upayiniya kuti ŵasamire ku vyaru vya ku Europe. Chakukondweska ntchakuti ŵapayiniya ŵanandi ŵakasamuka ku Britain na kuluta ku France na vyaru vinyake, nangauli pakaŵa suzgo la chiyowoyero.
“KUCHITAPO KANTHU”
Uteŵeti Withu wa Ufumu unyake wa 1937, ukachiska ŵapharazgi wose kuti mu chaka cha 1938 ŵakwenera kulimbikira kupharazga kuti ŵakwaniske maora 1 miliyoni. Chikaŵa chipusu kukwaniska maora agha chikuru mupharazgi waliyose wafiska maora 15, ndipo mupayiniya waliyose wafiske maora 110 pa mwezi. Ofesi ya munthavi yikasachizgaso kuti paŵe magulu gha uteŵeti ndipo ghapharazgenge maora 5 zuŵa lililose kwa mazuŵa 5 pa sabata. Kweniso kuti ŵapharazgi ŵaŵikepo mtima, chomenechomene kumise, kuwelerako ku wose awo ŵakaŵapharazgira.
Ŵanandi ŵakakondwa chomene na masachizgo agha. Mudumbu munyake zina lake Hilda Padgett * wakati: “Ofesi yithu yikuru ya Ŵakaboni ŵa Yehova yikatichiska kuti tichitepo kanthu, ndipo tikachitapo nadi kanthu mwaluŵiro, ŵanandi ŵakajipeleka.” Mudumbu munyakeso zina lake E. F. Wallis wakayowoya kuti: “Sachizgo lakuti pa zuŵa tipharazgenge maora 5, likaŵa makora chomene. Tikakondwanga chomene kuti nyengo zinyake tikapharazganga zuŵa lose. Nangauli tikavukanga, kweni tikakondwanga.” Mubali munyake zina lake Young Stephen Miller nayo wakakondwa chomene na sachizgo ili, ndipo wakachitapo kanthu mwaluŵiro. Iyo wakakhumbanga kuchita ntchito yakupharazga apo wakaŵa kuti wachali na mwaŵi wakuchitira nthena. Iyo wakati nyengo zinyake ŵakendanga mu magulu pa njinga ndipo ŵakatandaranga ku upharazgi. Kanandi mise ŵakapulikizganga nkhani zakuchita kujambura. Iwo ŵakalimbikiranga chomene kupharazga na vikhwangwani na magazini mu msewu.
Uteŵeti Withu Wa Ufumu wa 1937 ukayowoyaso kuti: “Tikukhumba ŵapayiniya ŵakukwana 1,000.” Ulongozgi uphya wakukhwaskana na vigaŵa vyakupharazgako ukachiska ŵapayiniya kuti ŵakwenera kupharazga pamoza na mpingo kweniso kuwukhozga. Mudumbu munyake zina lake Joyce Ellis wakati: “Ŵabali ŵanandi ŵakawuka ndipo ŵakakhumbisiska chomene kuchita upayiniya. Nangauli nkhaŵa waka na vyaka 13 pa nyengo iyi, kweni nane nkhakhumbanga kuchitako upayiniya.” Mu Julayi 1940 apo Mudumbu Joyce wakaŵa na vyaka 15, wakafiska ivyo wakakhumbanga chifukwa wakamba nadi upayiniya. Mubali Peter uyo paumaliro wakatorana na Joyce, nayo wakapulika ntchemo yakuti “Wukani!” Ntheura wakamba kughanaghanira vyakuchita upayiniya. Mu Juni 1940, apo wakaŵa na vyaka 17, wakendeska njinga mtunda wa makilomita 105 (mamayilosi 65) ku Scarborough uko ŵakamutuma kukachita upayiniya.
Mubali Cyril Johnson na muwoli wake Kitty nawo ŵakalongora mtima wakujipeleka kuti wachite upayiniya. Ŵakaguliska nyumba na katundu wawo munyake kuti ŵasange ndalama izo zingaŵawovwira pakuchita uteŵeti wanyengozose. Mubali Cyril wakaleka ntchito yake ndipo pamanyuma pa mwezi umoza, ŵakaŵa ŵakunozgeka kwamba kuchita upayiniya. Mubali Cyril wakati: “Tikagomezganga kuti Yehova watovwirenge. Ntheura tikajipeleka na mtima wose kweniso mwakukondwa.”
NYUMBA ZA ŴAPAYINIYA
Pakuti chiŵerengero cha ŵapayiniya chikakweranga chomene, ŵabali awo ŵakalongozganga ntchito yakupharazga ŵakaghanaghanira umo ŵangawovwilira ŵapayiniya aŵa. Mu 1938, mulaŵiliri wa dera zina lake Jim Carr, wakalondezga sachizgo lakuti mu misumba yose mukwenera kuŵa nyumba za ŵapayiniya. Gulu la ŵapayiniya likakhaliranga lumoza mu nyumba izi ndipo wose ŵakachiskika kuti ŵachitenge vinthu mwakukolerana. Ivi vikawovwira kuti paleke kusakazika ndalama zinandi. Mwachiyelezgero, ku Sheffield, ŵabali awo ŵakalongozganga ŵakachita renti nyumba yikuru ndipo pakasankhika mubali munyake kuti ndiyo wayilaŵilirenge. Ŵabali na ŵadumbu ŵa ku Sheffield ŵakapeleka ndalama na katundu munyake wa mu nyumba. Mubali Jim wakati: “Waliyose wakawovwira kuti vyose vyende makora.” Mu nyumba iyi mukakhalanga ŵapayiniya ŵakukwana 10 awo ŵakatemwanga chomene vinthu vyauzimu. Mubali Jim wakayowoyaso kuti: “Zuŵa lililose, pa nyengo ya chakurya cha mulenji, ŵapayiniya aŵa ŵakadumbiskananga lemba la zuŵa ndipo pamanyuma ŵakalutanga ku vigaŵa vyawo vyakupharazgako.”
Ŵapharazgi wose kweniso ŵapayiniya ŵakachitapo kanthu mwaluŵiro ndipo mu 1938, ŵakakwaniska nadi maora 1 miliyoni. Nakuti malipoti ghakulongora kuti mulimo ukaluta panthazi chomene mu chaka ichi. Mu vyaka 5 pera, chiŵerengero cha ŵapharazgi chikasazgikira pafupifupi katatu. Ntheura masachizgo ghaphya ghakukhwaskana na mulimo wakupharazga Ufumu ghakakhozga chomene ŵateŵeti ŵa Yehova kunozgekera masuzgo agho ŵakaŵa pafupi kusangana nawo pa nyengo ya nkhondo.
Mazuŵa ghano, apo nkhondo ya Haramagedoni yili pafupi chomene, chiŵerengero cha ŵapayiniya ku Britain chikulutilira kukura. Mwachiyelezgero, mu vyaka 10 ivyo vyajumpha chiŵerengero cha ŵapayiniya ŵanyengo zose chakwera chomene mwakuti mu Okutobala 2015, chikafika pa 13,224. Ŵapayiniya aŵa ŵali maso nadi pakuchita uteŵeti wanyengozose chifukwa ŵakumanya kuti ndiwo ni mulimo wakuzirwa chomene pa umoyo wa munthu.


text:
NKHANI YA PA CHIKOPI | KASI YESU WAKATIWOMBORA KU VICHI?
Chifukwa Wuli Tikukhumba Kuponoskeka
‘Munthu wakubabika na mwanakazi mazuŵa ghake ngachoko ndipo ngakuzura na masuzgo. Wakufuma nga ni luŵa na kufota; wakuzgeŵelekera nga ni mfwiri.’—Job 14:1, 2.
Kwamba kale ŵanthu ŵakukhumba kuti ŵakhalenge na umoyo uwemi wambura kuchekura. Kweni chachitima ntchakuti tikufwa. Pajumpha vyaka 3000 kufuma apo Yobu wakayowoyera mazgu ghapachanya agha, kweni ivyo wakayowoya ndivyo vikuchitika m’paka sono.
Ŵanthu pa charu chose chapasi ŵakukhumbisiska kukhala kwamuyirayira. Baibolo likuti Chiuta wali kuŵika vyamuyirayira mu mtima withu. (Mupharazgi 3:11) Kasi chingaŵa chakupulikikwa kuti Chiuta wachitemwa waŵike vyamuyirayira mu mtima withu na kutondeka kuvifiska? Yayi. Baibolo likuti nyifwa ni mulwani ndipo “yizamumalizgika.”—1 Ŵakorinte 15:26.
Nadi, nyifwa ni mulwani. Palije uyo wakukhumba kufwa. Lekani para tawona chilwani tikuchimbira panji kubisama. Usange talwara, tikumwa mankhwala kuti tichire. Tikuyezgeska kuchita chilichose kuti tileke kufwa.
Kasi nyifwa yizamumara nadi? Enya. Khumbo la Yehova likaŵa lakuti tifwenge yayi. Iyo wakalenga ŵanthu kuti ŵakhalenge kwamuyirayira pa charu chapasi ndipo wafiskenge khumbo lake.—Yesaya 55:11.
Kasi nyifwa yizamumara wuli? Kwamba kale ŵanthu ŵayezga nthowa iyi na iyi kuti ŵamazge nyifwa, kweni ŵatondeka. Mazuŵa ghano napo, ŵanthu ŵachali kupenja nthowa za umo ŵangamazgira nyifwa. Ŵasayansi ŵachepeskako waka matenda ghanyake chifukwa cha katemera na mankhwala ghanyake. Ŵakuŵikapo mtima kuti ŵamanye makora umo thupi la munthu liliri. Pa avereji, mu malo ghanyake ŵanthu ŵakukhala na umoyo utaliko kuluska umo vikaŵira vyaka 100 ivyo vyajumpha. Kweni fundo njakuti, ŵatondekerathu kumazga nyifwa. Nga umo Baibolo likuyowoyera, ‘wose ŵakuwelera ku fuvu.’—Mupharazgi 3:20.
Ŵanthu ŵatondeka, ndipo ŵangamazga yayi suzgo ili. Kweni chakukondweska ntchakuti kwizira mwa Yesu, Chiuta wali kunozga kale nthowa yakumazgira nyifwa.


text:
BaMalawi
Mitundu ya ba Malaŵi[edit | edit source]
Mu chalo cha Malaŵi muli banthu ba mitundu yinandi. Apa, tilongosolengepo mitundu yikulu ya banthu ba mu Malaŵi.
Ba Tumbuka[edit | edit source]
Ba Tumbuka ni banthu awo bakusangika mu Malaŵi ku chigaba cha ku mpoto. Ba Tumbuka beneko bakusangika kufumila ku mwela kwa boma la Karonga kufikila ku mpoto kwa boma la Mzimba. Ba Tumbuka bakafumila mu mphepete mwa mulonga wa Congo ndipo bakiza mu Malaŵi mu vyaka vya muma 1700.
Ba Ngoni[edit | edit source]
Ba Ngoni ni banthu awo mbamoza na mitundu ya ba Xhosa, ba Zulu na ba Swazi ba ku South Africa. Ba Ngoni bakaba na tumitundu (clans) tubili uto tukaba twa ba Zulu awo fumu yawo yakaba Tchaka (banyakhe bakulemba ‘Shaka’) na ba Ndwandwe awo fumu yawo yakaba Zwide. Mu cha 1818 banthu ba Zwide awo bakalongozgeka na Soshangane, Zwangendaba na Nxaba na banthu ba Tchaka awo bakalongozgeka na Mzilikazi na Mgobozi. Balwi ba Tchaka bakaba na nkhongono kuluska ba Zwide ndipo balwi ba Zwide bakati batondeka pa nkhondo iyi Zwide na banthu bake bakachimbilila ku chalo cha ba Sotho uko Zwide wakafwila. Soshangane wakachimbilila ku Moçambique ndipo Nxaba na Zwangendaba bakachimbilila ku Zimbabwe. Mu chaka cha 1826 Zwangendaba wakamuvya Tchaka ndipo bakatondekaso ndipo wakachimbilila ku Moçambique kwa Soshangane. Bakakhala makola nyengo yichoko ndipo mu 1831 bakayambana na kulwa apo Zwangendaba wakawukako na kuluta ku Zimbabwe. Ku Zimbabwe wakakhalapo na babali bake awo bakaluta ku Zimbabwe na Nxaba kweni bakapulikana makola yayi ndipo bakalwanaso bekha-bekha. Pakwamba Zwangendaba wakabatonda banthu awo bakaluta ku Zimbabwe na Nxaba ndipo bakachimbilila kwa Nxaba. Bati basazgana na Nxaba bakamukonda Zwangendaba ndipo Zwangendaba wakayenda-yenda mu Zimbabwe nakulwa na ba Shona na ba Kalanga, kugula bespoke ba mitundu iyi kuba badge na kupoka ng’ombe zawo. Bena Soko, Tembo, Nyangulu, Chibambo na ba viwongo vinyakhe awo bakusangika pamoza na ba Ngoni mba Kalanga. Chifukwa cha kuwopa banthu ba Nxaba, ba Soshangane na ba Mzilikazi, Zwangendaba wakawukako ku Zimbabwe ndipo wakakhupuka mulonga wa Zambezi pa Zumbo, malo ayo Luangwa wakuthilila mu Zambezi mu mwezi wachikhumi na umoza (November) mu chaka cha 1835. Wati wakhala mu chalo cha ba Nsenga vyaka vinayi, mu 1839 Zwangendaba wakanjila mu chalo icho sono ni Malaŵi pa malo yikuchemeka Mabili pafupi na ku Loudon. Apo ndipo M'mbelwa, mwana wa Zwangendaba na muwoli wake Mnene wakababikila. Wati walwala, Zwangendaba wakasankha kuti mwana wake wa muwoli wake Mnene, M’mbelwa ndiyo wabe fumu pala iyo wafwa kuleka mwana wake wakwamba, Mpezeni. Pa Mabili wati wasanga kuti banthu ba chiCheŵa na ba chiTumbuka balije ng’ombe, Zwangendaba wakaukapo mu chaka cha 1845 nakuluta ku Tanganyika na kukakhala ku mafumilo ya zuba ya nyanja ya Tanganyika ndipo wakazenga mu chalo cha bachiFipa. Ku Tanganyika bana ba Zwangendaba wakapatukana: Mpezeni wakaluta kumanjililo ya zuba cha ku mwela ku chalo cha ba Bemba na ba Bisa apo M’mbelwa wakakhala kuko ku Tanganyika. Mpezeni wakamalila ku Chipata na Mchinji mu vyalo vya Zambia na Malaŵi. Mu chaka cha 1855 banthu awo bakaba na M’mbelwa wakawelako ku Tanganyika na kukhalapo ku Henga apo M’mbelwa wakazgoka fumu ndipo bakakhalapo nyengo yidoko. Bakati bafuma pa malo apa bakazakazenga mu Mzimba.
ba Cheŵa[edit | edit source]
Ba Cheŵa, ngeti ba Tumbuka, bakafumila mu mphepete mwa mulonga wa Congo. Ba Cheŵa ni bamoza ba banthu bakwamba kwiza mu chalo cha Malaŵi. Nyengo yeneko iyo ba Cheŵa bakizila mu Malaŵi (na vyalo vya Zambia na Moçambique) yikumanyikwa makola yayi kweni banyakhe bakughana-ghana kuti ni vyaka vya muma 1400 Yesu wati wawako (AD). Bakati bafika ku mafumilo ya zuba ya chalo icho sono ni Zambia, banyakhe bakagonanga pachanya pa phili ndipo banyakhe bakazenganga tu visakasa. Bakugona mu mapili bakamba kubachema mwa myati kuti mbena Phiri ndipo bakugona mu visakasa bakachemekanga ba Banda. Kuyambila apa tumagulu tubili twa banthu aba tukaba na mazina ya bena Banda na bena Phiri. Mu malo ayo ba Cheŵa bakayendanga bakasanganga banthu banyakhe ngeti ni banthu bafupi chomene awo bakuchemeka ba bathwa panjiso bakafula. Chifukwa cha nkhani ya malonda, ba Cheŵa bakalwapo na ba banthu ba chi Phwitikizi mu vyaka muma 1588 ku malo yikuchemeka Kilwa na Mombasa ndipo bakatondeka padoko waka kupoka malo ya Malindi. Ba Phwitikizi bati bawona nthena, bakatumizga balwi banyakhe mu chaka cha 1592 kweni nawo bakatondeka kubatonda ba Cheŵa. Ba Cheŵa bakumanyikwa na luso lwa kuvina ‘Nyau’ uyo ni gule uyo bakuvina bakuvwala chakubisa kumaso. Kweni gule uyu wakukwaskanaso na vya ufwiti.
ba Tonga[edit | edit source]
Ngeti mba Tumbuka na ba Cheŵa, ba Tonga nawo bakafumila mu mphepete mwa mulonga wa Congo.
Nxaba should ahve been written Xaba. This is a small clan under the Ngini speaking people that thas now spread country wide in Malawi. There are those in Kasenga area (MBalachanda Boma), Ekwendeni, Emtshengula, Enukwini, Edindeni, all these are Northern Regions of Malawi that is very close to the Zambian border post. Some have settled in Rumphi, Mzuzu, Nkhota Kota aND nHKHATHA bAY. Before spreading all over Malawi, they settled as one clan under Chindi Jere in Mthwalo.


text:
Nkhani Nambara 67: Yehoshafati Wakagomezga Yehova
Kasi ŵanalume aŵa ukuŵamanya, ndiposo ivyo ŵakucita? Ŵakuluta ku nkhondo, ndipo ŵanalume awo ŵali panthazi ŵakwimba sumu. Kweni ungafumba kuti: ‘Nchifukwa wuli awo ŵakwimba sumu ŵalije virwero vya nkhondo?’ Tiye tiwone cifukwa cake.
Yehoshafati wakaŵa fumu ya ufumu wa mafuko ghaŵiri gha Israyeli. Wakaŵako pa nyengo yakuyana waka na Yezebeli na Ahabu, Fumu ya ufumu wa kumpoto wa mafuko 10. Kweni Yehoshafati wakaŵa fumu yiwemi, nga ni umo wakaŵira Asa, awiske. Pa cifukwa ici, ufumu wa kumwera wa mafuko ghaŵiri ukasangwa na umoyo uwemi kwa vilimika vinandi.
Kweni pakacitika cinthu cinyake ico cikapangiska ŵanthu kucita wofi. Mathenga ghakaphalira Yehoshafati kuti: ‘Kukwiza ŵasilikari ŵanandi kufumira ku vyaru vya Moabu, Amoni na Phiri la Seiri kuti ŵatimbane namwe.’ Ŵaisrayeli ŵanandi ŵakawungana mu Yerusalemu kuti ŵalombe wovwiri kwa Yehova. Ŵakaluta ku tempele uko Yehoshafati wakalomba kuti: ‘Mbaya mwe Yehova Ciuta withu, tikumanya yayi ico tingacita. Tilije nkhongono za kutimbirana na ŵasilikari ŵanandi aŵa. Tikuthemba wovwiri winu.’
Yehova wakapulika, ndipo wakatuma yumoza wa ŵateŵeti ŵake kuphalira ŵanthu kuti: ‘Nkhondo njinu cara, nja Ciuta. Mwamukhumbikwira kurwa nkhondo yayi. Mwimilire waka cete na kuwona ciponosko ca Yehova.’
Antheura namulenji Yehoshafati wakaphalira ŵanthu kuti: ‘Gomezgani mwa Yehova!’ Wakaŵika ŵanthu awo ŵakayimbanga sumu panthazi pa ŵasilikari, ndipo peneapo ŵakendanga ŵakimbangaso sumu zakulumba Yehova. Kasi ukumanya ico cikacitika ŵakati ŵafika kufupi ku nkhondo? Yehova wakapangiska ŵalwani ŵawo kutimbana ŵekhaŵekha. Ndipo Ŵaisrayeli ŵati ŵafika, ŵakasanga kuti ŵalwani wose ŵafwa!
Kasi Yehoshafati wakacita cinthu camahara yayi kugomezga mwa Yehova? Ise nase tiŵenge ŵamahara usange timukugomezga.
1 Mathemba 22:41-53; 2 Midauko 20:1-30.
Mafumbo
- Kasi Yehoshafati wakaŵa njani, ndipo wakaŵapo pa nyengo wuli?
- Cifukwa wuli Ŵaisrayeli ŵanandi ŵakaŵa na wofi, ndipo ŵakacitaci?
- Kasi Yehova wakazgora wuli lurombo lwa Yehoshafati?
- Kasi Yehova wakapangiska vici apo ŵakaŵa ŵandambe kutimbana?
- Umo Yehoshafati wakacitira vinthu, kasi tingasambirapo vici?
Mafumbo ghanyake
- Ŵazgani 2 Midauko 20:1-30.
Kasi Yehoshafati wakalongora kuti ŵateŵeti ŵakugomezgeka ŵa Ciuta ŵakwenera kucitaci para wali mu masuzgo? (2 Mid. 20:12; Sal. 25:15; 62:1)
Cifukwa cakuti Yehova nyengo zose wali na nthowa iyo wakugwiliskira nchito pa kudumbiskana na ŵanthu ŵake, kasi ni nthowa wuli iyo wagwiliskira nchito mazuŵa ghano? (2 Mid. 20:14, 15; Mat. 24:45-47; Yoh. 15:15)
Apo Ciuta wazamwamba “nkhondo ya zuŵa likuru la Ciuta, Mwenenkhongono Zose,” kasi vinthu vizamuŵa vyakuyana wuli na ivyo vikamucitikira Yehoshafati? (2 Mid. 20:15, 17; 32:8; Civ 16:14, 16)
Mwakulondezga Ŵalevi, kasi ŵapayiniya na ŵamishonale ŵakovwira wuli nchito ya kupharazga pa caru cose mazuŵa ghano? (2 Mid. 20:19; Rom. 10:13-15; 2 Tim. 4:2)


text:
KABUKU KA UTEŴETI NA UMOYO WACHIKHRISTU October 2017
Umo Mungapharazgira
Masachizgo gha umo mungapharazgira na Wukani! kweniso umo mungalongosolera unenesko wa mu Baibolo wakukhwaskana na umo munthu wangalongolera kuti wakutemwa Chiuta. Lembani masachizgo ghinu gha umo mungapharazgira.
MAZGU GHA CHIUTA MBUSAMBAZI
Daniyeli Wakayowoyerathu vya Kwiza kwa Mesiya
Daniyeli chaputala 9 chikulongosora makora vya kwiza kwa Mesiya. Kasi ni vinthu wuli vinyake ivyo vikuyowoyeka mu uchimi uwu?
UMOYO WACHIKHRISTU
Kasi Mungachita Wuli Kuti Mupulikiskenge Malemba?
Kusambira Baibolo kungamovwirani kuti muzizipizgenge masuzgo. Kweni kasi mungambira mpha?
MAZGU GHA CHIUTA MBUSAMBAZI
Yehova Wakayowoyerathu Ivyo Vizamuchitikira Mathemba
Yehova wakaphalira ntchimi Daniyeli kuyowoyerathu ivyo vizamuchitikira mathemba ghanayi.
MAZGU GHA CHIUTA MBUSAMBAZI
Yehova Wakukondwa na Munthu Wakugomezgeka
Ntchivichi chingatovwira kuti tiŵe ŵakugomezgeka? Kasi ivyo vikachitikira Hoseya na muwoli wake wambura kugomezgeka, Gomeri, vikutisambizga vichi?
MAZGU GHA CHIUTA MBUSAMBAZI
Mupani Viwemi Chomene Yehova
Yehova wakukondwa para tikumupa viwemi chomene ndipo wakutitumbika. Kasi sono sembe yakuzirwa chomene kwa Yehova ni nji?
UMOYO WACHIKHRISTU
Lumbaninge Yehova
Umoyo ntchawanangwa chakuzirwa chomene. Tikwenera kugwiliskira ntchito maluso ghithu kuti tichindike na kulumba Yehova, uyo ni Mweneko wa umoyo.
MAZGU GHA CHIUTA MBUSAMBAZI
“Ŵana Ŵinu Ŵanalume na Ŵanakazi Ŵazamuchima”
Kasi tingaŵawovwira wuli Ŵakhristu ŵakuphakazgika pa ntchito iyo ŵakuchita?


text:
FUNDU ZAKUKUMALIYA
Vo Bayibolo Likamba pa Nkhani ya Kupatana ndi Kupatukana
Yehova wakhumba kuti ŵanthu akutorana ajengi akugomezgeka ku phanganu la nthengwa. Pa nyengu yo Yehova wangwambisa nthengwa yaku Adamu ndi Eva, wangukamba kuti: ‘Munthurumi . . . wajibatiki ku muwolu waki, ndipu atenere kuja liŵavu limoza.’ Pavuli paki Yesu Khristu wangukamba so kuti: “Viyo chenicho Chiuta wamangirizga pamoza munthu wangafwatuwanga cha.” (Chiyambo 2:24; Mateyu 19:3-6) Mwaviyo, Yehova ndi Yesu awona kuti nthengwa yitenere cha kumala, kupatuwaku asani yumoza wafwa. (1 Ŵakorinte 7:39) Chifukwa chakuti nthengwa njakupaturika yitenere cha kumala pa vifukwa vambula kuvwika. Kukamba uneneska, Yehova watinkha kupatana kwambula vifukwa va m’Malemba.
Kumbi Bayibolo likamba kuti nthengwa yingamala pa chifukwa wuli? Yehova watinkha ureŵi. (Chiyambo 39:9; 2 Samuele 11:26, 27; Sumu 51:4) Iyu wawona kuti kuchita ureŵi mbukazuzi ukulu ukongwa, ndichu chifukwa chaki wazomerezga kuti ŵanthu angapatana. (Kuti muziŵi vo ureŵi ung’anamuwa, wonani Mutu 9 ndimi 7.) Yehova wakupereka wanangwa ku munthurumi pamwenga munthukazi wakusankha kumaliska nthengwa pamwenga kulutirizga kuja ndi murumu pamwenga muwolu waki yo wachita ureŵi. (Mateyu 19:9) Mwaviyo, asani munthu wasankha kupatana ndi murumu pamwenga muwolu waki yo wachita ureŵi, ndikuti iyu wananga cha pa masu paku Yehova. Chinanga kuti ve viyo, mpingu wachikhristu uchiska cha kuti ŵanthu apatanengi. Pa vifukwa vinyaki, munthu wangalutirizga kuja ndi murumu pamwenga muwolu waki yo wachita ureŵi, ukongwa asani yo wabuda walapa kutuliya pasi pa mtima. Chinanga kuti pangaŵa chifukwa chakupatiyana, Mkhristu yo wakhumba kupata munyaki watenere kusankha yija ndipuso kuzomerezga masuzgu ngo wangakumana nangu chifukwa cha vo wasankha.
Pe vifukwa vinyaki vikuluvikulu, vo vichitiska Akhristu anyaki kusankha kupatana pamwenga kupatukana chinanga kuti munthu yo akutorana nayu wachita ureŵi cha. Asani ve viyo, Bayibolo likamba kuti munthu yo wasankha kutuwaku ku munyaki ‘waje wambula kuyirwa, pamwenga waweliyaniso’ ndi munthu yo wangutorana nayu. (1 Ŵakorinte 7:11) Mkhristu yo wasankha kuchita viyo walivi wanangwa wakuyirwa pamwenga kuto. (Mateyu 5:32) Tiyeni tikambiskani vifukwa vinyaki vo Akhristu anyaki awona kuti nkhwamampha kupatukana.
Asani munthurumi waleke dala kuphwere banja laki. Banja lingayamba kusuzgika ukongwa, kusoŵa vinthu vakukhumbika pa umoyu chifukwa chakuti munthurumi waleke dala kuphwere banja laki chinanga kuti wangafiska kuchita viyo. Bayibolo likamba kuti: ‘Kweni asani munthu waleka kulongosole [kuphwere] . . . ŵapaki pa nyumba, wakana chivwanu, ndipu ndi muheni kwakuruska mzira chivwanu.’ (1 Timote 5:8) Asani munthurumi yo wakana kusintha jalidu laki, munthukazi wangasankha kupatukana nayu ndi chilatu chakuti waphwere umoyu waki ndipuso wa ŵana ŵaki. Kweni ŵara atenere kweruzga mwakuphwere nkhani yakuti Mkhristu munyaki wakana kuphwere banja laki. Kukana kuphwere banja kungachitiska kuti munthu wasezgeki.
Asani ngwankhaza. Munthu wankhaza wangachita vinthu mwachiwawa vo vingachitiska kuti umoyu wa munthu yo wakutolana nayu uje pa ngozi. Asani Mkhristu ndiyu wachita nkhaza, ŵara m’mpingu atenere kuyiwona umampha nkhani yo. Munthu wangasezgeka asani we ndi jalidu lakufya mtima kweniso kuchita ndewu.
Asani umoyu wauzimu we pangozi. Munthurumi pamwenga munthukazi wangachitiska kuti munyaki waleki kusopa kwauneneska pamwenga kumuchichizga kuti waswi marangu ngaku Chiuta. Asani ve viyo, munthukazi pamwenga munthurumi wangawona asani kupatukana ndiyu nthowa yija yo yingamuchitiska “kuvwiya Chiuta kwakuruska munthu.”
Pa vifukwa vikuluvikulu vo vakonkhoskeka, palivi munthu yo watenere kuchichizga munthurumi pamwenga munthukazi yo waleka kunanaga kuti wapatukani ndi munyaki pamwenga walutirizgi kuja nayu. Chinanga kuti Akhristu anyaki akukhwima mwauzimu ndi ŵara angapereka ulongozgi wa m’Bayibolo kweni angaziŵa vosi cha vo vichitika pakati pa munthurumi ndi munthukazi yo. Yehova pe ndiyu wangaziŵa. Mwaviyo, asani Mkhristu wakuskiyaku masuzgu ngo wenangu ndi chilatu chakuti wapatukani ndi murumu waki pamwenga muwolu waki, ndikuti watumbika Chiuta cha pamwenga nthengwa. Yehova waziŵa chilatu cho munthu yo wakhumbiya kupatukana ndi murumu waki pamwenga muwolu waki chinanga wangabisa wuli. Kukamba uneneska, “vosi ve nkhuli ndi mwazi pa masu ngaku mweniyo te ŵachifukwa nayu.” (Ŵahebere 4:13) Kweni asani masuzgu ngo ngafika pakofya ndipu ngalutiriya, ŵanthu angamususkanga cha Mkhristu yo wasankha kuti wapatukani ndi munthu yo wakutorana nayu chifukwa iyu ndiyu wakumana ndi masuzgu. Pakumaliya, “tosi tamukuma paurongo pa chitengu chakweruzgiyapu chaku Chiuta.”


text:
Kumbi Chiuta Tingamusaniya Nadi?
“Chiuta ngwambura kuvwisisika.”
—Philo wa ku Alexandria, yo wengaku vyaka 1,900 vajumpha.
“[Chiuta] we kutali cha ndi munthu weyosi.”
—Saulo wa ku Tarso, wakambiya ŵanthu azeru a ku Atene wo ŵengaku vyaka 1,900 vajumpha.
ASANI mwaŵerenga viganizu viŵi vo vepachanya, nchiganizu nichi cho chiyanana ndi maŵanaŵanu nginu? Ŵanthu anandi achiskika ukongwa ndi mazu ngo Saulo wa ku Tarso yo wadanika so kuti Paulo wangukamba. (Machitidu 17:26, 27) M’Bayibolu musanirika so mazu nganyaki ngakuchiska nge ngenanga. Mwakuyeruzgiyapu, Yesu wangukamba mazu ngakuchiska mu rombu laki. Iyu wangulongo kuti akusambira ŵaki angatumbikika asani angamuziŵa umampha Chiuta.
Fundu zo Philo ndi ŵanthu anyaki angukamba zisuskana ndi fundu za m’Bayibolu. Yiwu angukamba kuti tingamuziŵa cha Chiuta chifukwa chakuti ngwambura kuvwisisika. Kumbi uneneska ngwakuti wuli?
Bayibolu likamba mwakuvwika umampha kuti pe vinthu vinyaki vakukwaskana ndi Chiuta vo ŵanthu angavivwisa umampha cha. Mwakuyeruzgiyapu, tingaziŵa cha nyengu yo Chiuta wakujaliyaku, ndipuso unandi wa zeru zaki. Zeru zaki zapachanya ukongwa kuluska za ŵanthu. Chinanga kuti veviyo, tingatondeka cha kumuziŵa umampha Chiuta. Kuŵanaŵaniya ukongwa fundu zenizi kungatiwovya kuti ‘tindere kufupi ndi Chiuta.’ (Yakobe 4:8) Tiyeni tikambiskani vinthu vinyaki vakukwaskana ndi Chiuta vo tingavivwisa cha. Pavuli paki tikambiskanengi vinthu vo tingayivwisa.
Vinthu vo Tingavivwisa Cha
CHIUTA WALIVI CHIYAMBI: Bayibolu likamba kuti Chiuta wajaku “kutuwa kumuyaya mpaka kumuyaya.” (Sumu 90:2) Munthowa yinyaki tingakamba kuti Chiuta walivi chiyambi ndipuso umaliru. Mwaviyo, palivi munthu yo wangavwisa unandi wa vyaka vo Chiuta wajaliyaku.
Mo tiyanduliya ndi fundu iyi: Chiuta wakutilayiza kuti wazakutipasa umoyu wambura kumala asani tamuziŵa umampha. (Yohane 17:3) Tigomezga kuti tazamuja ndi umoyu wambura kumara chifukwa chakuti Chiuta ngwamuyaya. Ndi “Fumu yamuyaya” yija yo yingafiska layizgu lenili.
MAŴANAŴANU NGAKU CHIUTA: Bayibolu lititisambiza kuti “palivi yo wangaziŵa vo [Chiuta] waziŵa” chifukwa maŵanaŵanu ngaki ngapachanya ukongwa kuluska ngidu. (Yesaya 40:28; 55:9) Bayibolu lifumba mafumbu ngo ngatitiwovya kuŵanaŵaniya zeru zaku Chiuta. Lititi: “Mbayani wo aziŵa maŵanaŵanu nga Ambuya kuti amulunguchizi?”
Mo tiyanduliya ndi fundu iyi: Chiuta wavwisiya marombu nga ŵanthu mamiliyoni nganandi ngo aromba pa nyengu yimoza. (Sumu 65:2) Iyu wawona chinanga nkhampheta ko kabota pasi. Kumbi vingachitika kuti Chiuta watangwamiki ukongwa ndi kutondeka kuvwisiya ndipuso kumuka marombu ngidu? Awa. Chifukwa maŵanaŵanu ngaki ngapachanya ukongwa. Kukamba uneneska, imwi mwe akuzirwa ukongwa kwaku Chiuta kuluska mpheta zinandi.
NTHOWA ZAKU CHIUTA: Bayibolu lititikambiya kuti ŵanthu ‘angaziŵa cha ntchitu zosi zo Chiuta wauneneska wagwira kutuliya pa chiyambi mpaka pa kumaliya.’ (Wakutaula 3:11) Mwaviyo, tingaziŵa vinthu vosi cha vakukwaskana ndi Chiuta. Zeru zo Chiuta wenazu tingazikonkhosa cha. (Ŵaroma 11:33) Kweni Chiuta wakhumbisiska kuwovya ŵanthu wo akhumba kumukondweska kuti amuziŵi umampha.
Tingaziŵa cha nyengu yo Chiuta wakujaliyaku, ndipuso unandi wa zeru zaki
Mo tiyanduliya ndi fundu iyi: Asani tiŵerenga ndi kusambira Bayibolu, tilutirizgengi kusambira vinthu vifya vakukwaskana ndi Chiuta kweniso mo wachitiya vinthu. Ivi vitiwovyengi kuti nyengu zosi tijengi pa ubwezi wakukho ndi Awuskefwi akuchanya.
Vinthu Vo Tingavivwisa
Chinanga kuti pe vinthu vinyaki vo tingaleka kuvwisa vakukwaskana ndi Chiuta, kweni tingatondeka cha kumuziŵa umampha. M’Bayibolu mwe fundu zinandi zo zingatiwovya kuti timuziŵi umampha Chiuta. Tiyeni tiwoni fundu zinyaki izi:
ZINA LAKU CHIUTA: Bayibolu lititikambiya kuti Chiuta wakujipasa zina. Iyu watiti: “Ndini Yehova, lenili ndilu zina langu.” M’Bayibolu, zina laku Chiuta lisanirika maulendu 7,000. Palivi zina linyaki lo lisanirika maulendu nganandi viyo m’Bayibolu.
Mo tiyanduliya ndi fundu iyi: Murombu laki, Yesu wangukamba kuti: “Awuskefwi akuchanya, zina linu lipaturiki.” (Mateyu 6:9) Kumbi namwiso muzumbuwa zina laku Chiuta asani muromba? Yehova wakhumbisiska kuti wazitaski ŵanthu wo atumbika zina laki.
KO CHIUTA WAJA: Bayibolu likamba kuti pe malu ngaŵi ngakujapu. Charu chapasi cho tijamu ndipuso kuchanya ko kuja vakulengeka vauzimu. (Yohane 8:23; 1 Ŵakorinte 15:44) M’Bayibolu mazu ngakuti “kuchanya” kanandi ngakamba malu ngo kuja vakulengeka vauzimu vo mbangelu kweniso Mulengi.
Mo tiyanduliya ndi fundu iyi: Vititiwovya kumuziŵa umampha Chiuta. Tiziŵa kuti Mulengi widu ndi nthazi ŵaka yo yisanirika peposi cha. Yehova we ndi malu ngaki ngo waja. Kweni “palivi chakulengeka cho Chiuta wangaleka kuchiwona.”—Ŵahebere 4:13.
MIJALIDU YAKU CHIUTA: Bayibolu lititikambiya kuti Yehova we ndi mijalidu yamampha ukongwa. Ilu likamba kuti, “Chiuta nchanju.” (1 Yohane 4:8) Chiuta wakamba boza cha. (Tito 1:2) Iyu ngwalisungu, watanjiya cha ndipuso wakwiya liŵi cha. (Chituwa 34:6; Machitidu 10:34) Ŵanthu anandi akayikiya kuti Mulengi wangaja paubwezi wakukho ndi ŵanthu wo atimupasa ulemu.
Mo tiyanduliya ndi fundu iyi: Tiziŵa kuti tingaja pa ubwezi ndi Yehova. (Yakobe 2:23) Asani tayiziŵa umampha mijalidu yaku Yehova, tisuzgikengi cha kuvwisa nkhani za m’Bayibolu.
“MUPENJENI”
Bayibolu litimukonkhoska umampha ukongwa Yehova Chiuta. Iyu ngwambula kuvwisisika cha ndipu wakhumba kuti timuziŵi umampha. Bayibolu lititilayizga kuti: ‘Asani titimupenja, timusaniyengi.’ (1 Mikoka 28:9) Mukhumbika kuŵerenga nkhani za m’Bayibolu ndi kulunguruka kuti mumuziŵi umampha Chiuta. Asani muchita ivi, Bayibolu likamba kuti, Chiuta “wanderengi kufupi ndi imwi.”
Nyengu zinyaki mungajifumba kuti, ‘Pakuti ndivwisa vosi cha vakukwaskana ndi Mulengi, sonu vingachitika wuli kuti ndije nayu pa ubwezi?’ Ŵanaŵaniyani fundu iyi: Asani munthu ndi dokotala, kumbi mabwezi ngaki nangu ngakhumbika kuja madokotala? Awa! Nyengu zinyaki dokotala wangaja ndi mabwezi ngo ngakusambira ntchitu yaudokotala cha. Chinanga kuti ntchitu zo agwira zakupambana kweni angaja paubwezi wakukho. Chakukhumbika ukongwa nchakuti weyosi waziŵi mijalidu ya mubwezi waki, vo watanja ndi vo watinkha. Mwakuyanana waka, Bayibolu lingakuwovyani kumuziŵa umampha Yehova, ndipuso vo mungachita kuti muje nayu paubwezi.
Bayibolu le ndi fundu zakuvwika umampha zakukwaskana ndi Mulengi zo zingatiwovya kuti timuziŵi umampha. Kumbi mungayanja kuziŵa vinandi vakukwaskana ndi Yehova Chiuta? Akaboni aku Yehova asambira ndi ŵanthu Bayibolu kunyumba zawu. Titikupemphani kuti mukumani ndi Akaboni aku Yehova wo aja kuchigaŵa chinu pamwenga lutani pa webusayiti yidu ya www.jw.org/tog.


text:
Banalume babili abo batchuka chomene ku Mlangali kwa Inkosi Chindi ku Mzimba pa nkhani ya kwiba mwahuno bakhawula. Ndipo banthu banandi bangusekelela pakuwona nkhule za banalume babili awo bangubayendeska bengende nachilato chakuti soni zibakole.
Banthu pa malo gha malonda gha Mlangali balabilila sinema ya wezi. Wumba wose wanguwoneka kuti wangukondwa na ivo bangubachita banyamata aba pakubayendeska musika wose zweeee kwambula vakuvywala nesi panti.
Nkhani Mchitumbuka yaphalilika kuti banthu aba bakatolanga katundu wa bapapi bawo ndipo bakagulisanga ku musika. kwene bati bamalizga kugulisa katundu uyu mbwenu bakayamba kwenda mumizi kuswa zinyumba nachilato chakuti bakagulise. vinthu ivi bapangapo nyengo zitali mpaka bakakoleka ku muzi unyake uko bakakhumbanga kuti bakibe mu nyumba ya dada munyake.
Sono pa dazi ili bati batola katundu uyu mwasoka mweneko wakayimba foni kuba Community policing kuti bamovwile kupenja. Ndipo bakapenja nakubakola. Wumba wati wiza kuzakabawona mbwenu bakayamba kubavula vyakuvwala kuti bayende bengende kuzwetelela musika wose mpaka dazi likanjile.
Kwene mwa mwabi kukiza munthu munyake uyo wakumanyikwa chomene ku chigaba ichi ndiye wakapokeska ku gulu ilo likasonkhana ndipo wakabapa vyakuvwala vyawo.


text:
Kasi Chiuta Wakutikhumbira Vichi?
PARA mukuŵerenga nyuzipepara, kuwonelera TV, panji kupulikizga wayilesi, mukuwona panji kupulika nkhani zinandi zakukhwaskana na kuswa malango, nkhondo, na uchigeŵenga. Namwe mungaŵa kuti mukusuzgika maghanoghano chifukwa chakuti mukulwara panji uyo mukumutemwa wafwa.
Jifumbani kuti:
Kasi Chiuta wakakhumbanga kuti ivi ndivyo vinichitikirenge pamoza na banja lane?
Kasi ni njani uyo wanganovwira pa masuzgo ghane?
Kasi tizamuŵapo na mtende pa charu chapasi?
Baibolo likuzgora mafumbo agha.
BAIBOLO LIKUTI CHIUTA WAZAMUCHITA VINTHU VYAKUKONDWESKA CHOMENE PA CHARU CHAPASI.
Ŵanthu ŵazamupulikaso vyakuŵinya yayi, kuchekura, panji kufwa.—Chivumbuzi 21:4
“Ŵakupendera ŵazamudukaduka nga ni mbaŵala.”—Yesaya 35:6
“Maso gha ŵachibulumutira ghazamujulika.”—Yesaya 35:5
Ŵakufwa ŵazamuŵaso ŵamoyo.—Yohane 5:28, 29
Palije uyo wazamulwara.—Yesaya 33:24
Waliyose pa charu wazamuŵa na vyakurya vinandi.—Salimo 72:16
MANYANI IVYO BAIBOLO LIKUSAMBIZGA
Nyengo zinyake mungawona nga ivyo vyalembeka pa peji 4 na 5 vingazakachitika yayi. Kweni Chiuta walayizga kuti sonosono apa wachitenge vinthu ivi pa charu chapasi. Ndipo Baibolo likulongosora umo wazamuchitira.
Baibolo likutiphaliraso vinthu vinyake. Likutiphalira ivyo tikwenera kumanya kuti tiŵe ŵakukondwa nadi kweniso kuti umoyo unozgenge sono nthena. Ghanaghanirani vinthu ivyo mukusuzgika navyo maghanoghano. Vinthu ivi vingaŵa ukavu, masuzgo gha mu banja, ulwari, panji munthu uyo mukumutemwa wali kufwa. Baibolo lingamovwirani umo mungachitira na masuzgo agha. Kweniso lingamupembuzgani na kumuzgorani mafumbo agha:
Ntchivichi chingatovwira kuti tigomezge kuti Chiuta wazamuchita nadi ivyo wali kulayizga?
Pakuti mukuŵerenga buku ili, mwalongora kuti mukukhumba kumanya ivyo Baibolo likusambizga. Buku ili limovwiraninge chomene. Muwonenge kuti ndime zili na mafumbo musi mwake. Ivi vimovwiraninge kuti mupulikiske Baibolo. Ŵanthu ŵanandi ŵakukondwa para ŵakusambira Baibolo na Ŵakaboni ŵa Yehova. Tikugomezga kuti namwe mukondwenge. Yehova wamutumbikani apo mukusambira ivyo Baibolo likusambizga.


text:
Kasi mungatemwa kuŵerenga nkhani iyi mu %%?
Baibolo la pa Intaneti | MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
Lurombo lwa Davide.
17 A Yehova, pulikani apo nkhuŵeya kuti nisange urunji.Pulikani kulira kwane kupempha wovwiri.Tegherezgani lurombo lwane lwambura upusikizgi.+
2 Munidumulire mulandu wane mu urunji.+Maso ghinu ghawone icho ntchakwenelera.
3 Mwasanda mtima wane, mwaniskora usiku,+Mwaniyenga,+Musangenge kuti nindaghanaghanepo chinthu chiheni,Ndipo mulomo wane undaswe dango.
4 Kweniso pa vyakuchita vya ŵanthu,Nkhupulikira mazgu gha milomo yinu, nkhugega nthowa za wakupoka vyaŵene.+
5 Mphanyi nalutilira kwenda mu nthowa zinu,Mwakuti malundi ghane ghaleke kukhuŵara.+
6 Nkhumuchemani, A Chiuta, chifukwa munizgorenge.+
Thyani khutu linu kwa ine. Pulikani mazgu ghane.+
7 Longorani lusungu lwinu mu nthowa yakuzizwiska,+Mwe Mponoski wa awo ŵali ku woko linu lamalyero,Kubisama ku awo ŵakumugalukirani.
8 Nisungilirani nga ni mboni ya jiso linu,+Nibisani mu mfwiri wa mapapindo ghinu.+
9 Nisungilirani ku ŵaheni awo ŵakuniwukira,Ku ŵalwani ŵane awo ŵakunizingilizga.+
10 Ŵakulungara.Ŵakuyowoya mwakujikuzga na mulomo wawo.
11 Sono ŵakutifinyilizga.+Ŵakupenja m’pata kuti ŵatiwiskire pasi.
12 Wali nga ni nkhalamu iyo yanozgeka kutwazura nyama,Nga ni mwana wa nkhalamu uyo wakukhazga nyama.
13 Wukani, A Yehova, kumanani nayo+ na kumuwiskira pasi.Nithaskani kwa muheni na lupanga lwinu,
14 Nithaskani na woko linu, A Yehova,Ku ŵanthu ŵa charu ichi, awo chigaŵa chawo chili mu umoyo uno,+Awo mukuŵazuzga na vinthu viwemi ivyo mukupeleka,+Na awo ŵakusidira chiharo ŵana ŵawo ŵanandi.
15 Kweni ine, niwonenge chisko chinu mu urunji.Nkhukhorwa kuwuka pamaso pinu.+
Tumizgani
Tumizgani
MALEMBA GHAKUPATULIKA MU MANG'ANAMULIRO GHA CHARU CHIPHYA
Masalimo 17
Chitumbuka
Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
SAMBIRU 2
Chiuta Wangupanga Munthurumi ndi Munthukazi Akwamba
Yehova wangunozga munda muchigaŵa cho chadanikanga kuti Edene. Mumunda uwu mwenga maluŵa ndi vimiti vinandi ndipuso nyama. Pavuli paki Chiuta wangupanga munthu wakwamba Adamu kutuliya ku dongu ndipu wanguphutiriya muvuchi mumphunu zaki. Kumbi uziŵa cho chinguchitika? Munthu yo wanguja wamoyu! Yehova wangukambiya Adamu kuti wawoneriyengi munda wo kweniso wadani mazina nyama zosi.
Yehova wangupasa Adamu dangu lakukhumbika ukongwa. Iyu wangukambiya Adamu kuti: ‘Ungarya vipasu va muvimiti vosi kupatuwaku chimoza pe chapade. Asani uryengi chipasu cha muchimiti chenichi, ufwengi.’
Pavuli paki, Yehova wanguti: ‘Adamu ndimupangiyengi wakumuwovya.’ Chiuta wangugonesa Adamu tulu tikulu ndipu wanguto mbaŵara yaki yakurwandi ndi kumupangiya munthukazi. Zina laki wenga Eva. Adamu ndi Eva ndiwu angupanga banja lakwamba. Kumbi Adamu wanguvwa wuli wati wawona muwolu waki mwenuyu? Iyu wangukondwa ukongwa ndipu wanguti: ‘Awonani vo Yehova wapanga ndi mbaŵara yangu! Iyu wenge ini.’
Yehova wangukambiya Adamu ndi Eva kuti abali ŵana, azazi charu chapasi. Iyu wakhumbanga kuti agwirengi ntchitu mwakukondwa ndi kupanga charu chosi kuja paradayisu nge mo wenge munda wa ku Edene. Kweni vo Chiuta wakhumbanga ndivu vinguchitika cha. Chifukwa wuli? Tisambirengi vinandi mu mutu unyaki.
“Yo wanguŵalenga pakwamba, wanguŵalenga munthurumi ndi munthukazi.”—Mateyu 19:4


text:
Kasi mungatemwa kuŵerenga nkhani iyi mu %%?
Baibolo la pa Intaneti | MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Israyeli wakukhumba themba (1-9)
-
Samuyeli wakuchenjezga ŵanthu (10-18)
-
Yehova wazomera pempho lawo lakuti ŵaŵe na themba (19-22)
8 Samuyeli wakati wachekura, wakimika ŵana ŵake kuti ŵeruzgenge Israyeli.
2 Mwana wake wakwamba wakaŵa Joyeli, ndipo wachiŵiri wakaŵa Abiya.+ Ŵakaŵa ŵeruzgi mu Beyere-sheba.
3 Kweni ŵana ŵake ŵakenda mu nthowa zake chara. Ŵakatemwanga chomene kusanga chandulo mu uryarya,+ ŵakapokeranga vimbundi+ na kubendezga urunji.+
4 Ŵalara wose ŵa Israyeli ŵakawungana pamoza, ŵakiza kwa Samuyeli ku Rama.
5 Ŵakati kwa iyo: “Wona, sono wachekura, kweni ŵana ŵako ŵakwenda mu nthowa zako chara. Sono utimikire themba kuti literuzgenge nga umo viliri mu mitundu yinyake yose.”+
6 Kweni chikamukondweska yayi Samuyeli apo ŵakati: “Utipe themba kuti literuzgenge.” Penepapo Samuyeli wakalomba kwa Yehova,
7 ndipo Yehova wakati kwa Samuyeli: “Pulikira vyose ivyo ŵanthu aŵa ŵakuyowoya kwa iwe. Pakuti ŵakana iwe chara, kweni ŵakana ine kuŵa themba lawo.+
8 Ŵakuchita nga umo ŵakachitiranga kufuma pa zuŵa ilo nkhaŵafumiskira mu Eguputo m’paka muhanya uno. Ŵakunisida+ na kuteŵetera ŵachiuta ŵanyake,+ ndimo ŵakuchitiraso kwa iwe.
9 Sono upulike ivyo ŵayowoya. Kweni uŵachenjezge. Uŵaphalire ivyo themba ilo liŵawusenge lizamukhumba kwa iwo.”
10 Ntheura Samuyeli wakaphalira ŵanthu awo ŵakamupemphanga themba mazgu ghose gha Yehova.
11 Wakati: “Themba ilo limuwusaninge lizamukhumba vinthu ivi kwa imwe:+ Lizamutora ŵana ŵinu+ ŵanalume na kuŵaŵika mu gileta lake,+ kuŵa ŵapamahachi ŵake,+ ndipo ŵanyake ŵazamuchimbiranga panthazi pa magileta ghake.
12 Lizamujimikira ŵalongozgi pa vikwi,+ ŵalongozgi pa ŵanthu 50,+ ndipo ŵanyake ŵazamulilimira,+ kulivunira,+ na kulipangira vilwero vya nkhondo na viteŵetero vya magileta ghake.+
13 Lizamutora ŵana ŵinu ŵasungwana kuti ŵalipangirenge mafuta, kuliphikira, na kulikazingira.+
14 Lizamutora minda yinu yiwemi chomene, minda yinu ya mpheska, na maolive ghinu,+ na kuvipeleka ku ŵateŵeti ŵake.
15 Lizamutora chakhumi cha vyamuminda yinu na minda yinu ya mpheska, lizamuvipeleka ku ŵantchito ŵake na ŵateŵeti ŵake.
16 Lizamutora ŵateŵeti ŵinu ŵanalume na ŵanakazi, ng’ombe zinu ziwemi chomene, mbunda zinu, na kuzigwiliska ntchito zake.+
17 Lizamutora vyakhumi vya miskambo yinu,+ ndipo imwe muzamuŵa ŵateŵeti ŵake.
18 Zuŵa lizenge apo imwe muzamulira chifukwa cha themba ilo mwasora,+ kweni Yehova wazamumuzgorani yayi pa zuŵa ilo.”
19 Kweni ŵanthu ŵakakana kupulikira ivyo Samuyeli wakaŵaphalira, ndipo ŵakati: “Yayi, ise tikukhumba kuŵa na themba.
20 Apo ndipo tiyanenge na mitundu yinyake yose, ndipo themba lithu literuzgenge na kutilongozga pa kurwa nkhondo zithu.”
21 Samuyeli wakati wapulika mazgu ghose gha ŵanthu, wakaghawerezga mu makutu gha Yehova.
22 Yehova wakati kwa Samuyeli: “Uŵapulikire, ndipo wimike themba kuti liwusenge pachanya pawo.”+ Penepapo Samuyeli wakati ku ŵanthu ŵa Israyeli: “Waliyose wawelere ku msumba wake.”
Tumizgani
Tumizgani
MALEMBA GHAKUPATULIKA MU MANG'ANAMULIRO GHA CHARU CHIPHYA
1 Samuyeli 8
Chitumbuka
Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 38 Penepapo Yehova wakamuzgora Yobu kufumira mu chimphepo:+2 “Kasi ni njani uyo wakujanda ulongozgi waneNa kuyowoya kwambura kumanya?+3 Uvware zikhore nga ni mwanalume,Nikufumbenge, ndipo unizgore.4 Kasi ukaŵa nkhu apo nkhajinthanga charu chapasi?+Niphalira, usange ukughanaghana kuti ukumanya.5 Ni njani uyo wakaŵika vipimo vyake, para ukumanya,Panji ni njani uyo wakanyoloska chingwe chakupimira pachanya pake?6 Kasi ntchindamiro zake zikajintha pa vichi,Panji ni njani uyo wakaŵika libwe lake lapakona,+7 Apo nyenyezi zamulenji+ zikachemerezga pamoza mwachimwemwe,Apo ŵana wose ŵa Chiuta*+ ŵakamba kuchemerezga mwakukondwa?8 Ni njani wakajara vijaro vya nyanja,+Yikati yafuma mu nthumbo,9 Apo nkhayivwarika mabinguNa kuyivunga mu mdima ukuru,10 Apo nkhayiŵikira vigoti vyane,Na kuŵika mitambiko na vijaro vyake mu malo ghake,+11 Ndipo nkhati, ‘Uwelere apa, kulutilira chara,Apa ndipo majigha ghako ghakujikuzga ghagoterenge’?+12 Kasi uli kulangurapo mulenji,Panji kuphalira matandakucha kumanya malo ghake,+13 Kuti ukore vigoti vya charu chapasi,Na kusunkhunya ŵaheni kuti ŵafumemo?+14 Charu chikuzgoka nga ni dongo kusi kwa chidindo,Ndipo ndondo zake zikuwoneka laŵalaŵa nga mpha chakuvwara.15 Kweni ŵaheni ŵakunoreka ungweru,Ndipo woko lawo lakukwezgeka likuphyoka.16 Kasi wakhilirako ku mbwiwi za nyanja,Panji kufikapo pa ndimba ya maji?+17 Kasi vipata vya nyifwa+ vyavumbukwa kwa iwe,Panji wawona vipata vya mdima bii?*+18 Kasi ukumanya usani wose wa charu chapasi?+Niphalira usange ukumanya vyose ivi.19 Kasi ungweru ukukhala ku chigaŵa ntchi?+Ndipo malo gha mdima ghali nkhu,20 Kuti ulute navyo ku malo ghawoNa kumanya nthowa zakulutira ku vikaya vyake?21 Kasi ukumanya ichi chifukwa chakuti ukaŵa wababika kale,Ndiposo chifukwa chakuti vyaka* vyako ni vinandi chomene?22 Kasi wanjiramo mu nthamba za chiwuvi,+Panji kuwona nthamba za vula yamalibwe,+23 Izo nasungira nyengo ya suzgo,Pa zuŵa la mbembe na nkhondo?+24 Kasi ungweru* ukuthandazgika kufuma ku chigaŵa ntchi,Ndipo mphepo ya kumafumiro gha dazi iyo yikuputa pa charu chapasi yikufuma nkhu?+25 Ni njani wali kujima migelo ya maji ghakututukaNa kupangira nthowa bingu la ŵaleza,+26 Kulokweska vula ku malo ghambura kukhala munthu,Mu mapopa, umo mulije na ŵanthu,+27 Kukhorweska charu chakunangika chamayiyiNa kumezga utheka?+28 Kasi vula yili na wiske,+Panji ni njani wakababa manthonyezi gha jumi?+29 Kasi maji ghakukhoma ghakafuma mu nthumbo ya njani,Ndipo ni njani wakababa chiwuvi chakukhoma chakuchanya,+30 Apo maji ghakuŵa nga ghabenekelereka na libwe,Ndipo pachanya pa ndimba ya maji pakukhoma gwaa?+31 Kasi ungakaka vingwe vya chipingausiku cha Kima,Panji kufwatura vingwe vya chipingausiku cha Kesili?+32 Kasi ungafumiska chipingausiku* mu nyengo yake?Panji kulongozga chipingausiku cha Ashi pamoza na ŵana ŵake?33 Kasi ukumanya malango agho ghakulongozga vinthu vyakuchanya,+Panji kasi ungaŵika mazaza ghawo pa charu chapasi?34 Kasi ungakwezga mazgu ghako ku mabingu,Kuti maji ghanandi ghize na kukubenekelera?+35 Kasi ungatuma ŵaleza?Kasi ŵangiza kwa iwe na kuyowoya kuti, ‘Ndise pano!’?36 Ni njani wakaŵika vinjeru mu mabingu,*+Panji uyo wakapeleka mahara ku vinthu vyamumlengalenga?+37 Ni njani wali na vinjeru vinandi mwakuti wangapenda mabingu,Panji ni njani wangasendeka viŵiya vya maji ghakuchanya,+38 Para fuvu likukhutuka na kuzgoka mathipa,Ndipo mabuma* gha pa charu chapasi ghakukorana pamoza?39 Kasi nkhalamu ungayikolera nyamaPanji kukhutiska njara ya ŵana ŵa nkhalamu,+40 Para zikujoŵelera mu michembo yawo,Panji apo zikuŵendelera mu malo ghawo?41 Ni njani wakunozgera chakurya chaholi*+Para twana twake tukulilira wovwiri kwa ChiutaNa kuyingayinga chifukwa chakuti palije chakurya?


text:
Kasi mungatemwa kuŵerenga nkhani iyi mu %%?
Baibolo la pa Intaneti | MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
8 Ni njani wali nga ni munthu wavinjeru? Ni njani wakumanya nthowa yakumazgira suzgo? Vinjeru vya munthu vikungweluska chisko chake na kunyililiska mankhwinya pamaso pake.
2 Ine nkhuti: “Pulikira malango gha themba+ chifukwa cha chilapo kwa Chiuta.+
3 Ungafumangapo luŵiro chara pamaso pake.+ Ungakhozgeranga chinthu chilichose chiheni yayi.+ Lingachita chilichose icho lakhumba,
4 chifukwa mazgu gha themba ngankhongono.+ Ni njani wangati kwa ilo: ‘Ukuchitachi?’”
5 Uyo wakusunga dango wapwetekekenge chara,+ ndipo mtima wavinjeru umanyenge nyengo yakwenelera na ndondomeko yake.+
6 Chinthu chilichose chili na nyengo na ndondomeko yake,+ chifukwa visuzgo vya ŵanthu ni vinandi chomene.
7 Pakuti palije uyo wakumanya icho chichitikenge, ntheura ni njani wangamuphalira umo chichitikirenge?
8 Palije munthu uyo wali na mazaza pa mzimu panji uyo wangakanizga mzimu, ntheura palije uyo wali na mazaza pa zuŵa la nyifwa.+ Palije munthu uyo wakusutuka mu nyengo ya nkhondo, ntheura uheni nawo uŵazomerezgenge chara awo ŵakuwuchita kuti ŵachimbire.
9 Vyose ivi naviwona, ndipo nkhaŵika mtima wane pa mulimo wose uwo ukuchitika pano pasi, mu nyengo iyo munthu wakuwusa munyake na kumupweteka.+
10 Nkhawona ŵaheni ŵakusungika mu dindi, awo ŵakanjiranga na kufuma mu malo ghatuŵa. Kweni ŵakaluwika luŵiro mu msumba uwo ŵakachitirangamo ivi.+ Ichi nacho ntchawaka.
11 Pakuti cheruzgo chindapelekeke luŵiro pa mulimo uheni,+ mtima wa ŵanthu wakhazikika pa kuchita uheni.+
12 Nanga wakwananga wangachita uheni maulendo 100 na kukhala nyengo yitali, kweni nkhumanya kuti awo ŵakopa Chiuta waunenesko vinthu viŵayenderenge makora, chifukwa ŵakumopa.+
13 Kweni muheni vinthu vimwenderenge makora yayi,+ ndipo wangasazgirako yayi mazuŵa ghake agho ghali nga ni muzgezge,+ chifukwa wakopa Chiuta chara.
14 Pali chinthu chinyake chawaka icho chikuchitika pa charu chapasi, chakuti pali ŵanthu ŵarunji awo ŵakuwoneka nga ŵakuchita uheni.+ Ndipo pali ŵanthu ŵaheni awo ŵakuwoneka nga ŵakuchita vyakunyoloka.+ Ine nkhuti ichi nacho ntchawaka.
15 Ntheura ine nkhawona kuti kusangwa nkhuwemi,+ chifukwa palije chiwemi pano pasi kuluska kuti munthu waryenge na kumwa na kusekelera. Ichi chiŵenge nayo apo wakutokatoka mu mazuŵa gha umoyo wake,+ uwo Chiuta waunenesko wamupa pano pasi.
16 Nkhaŵikapo mtima kuti nisange vinjeru na kuwona mulimo wose uwo ukuchitika pa charu chapasi,+ kwambura kuwona tulo muhanya na usiku.
17 Penepapo nkhawona mulimo wose wa Chiuta waunenesko, ndipo nkhamanya kuti ŵanthu ŵangapulikiska yayi ivyo vikuchitika pano pasi.+ Nanga ŵanthu ŵangayezga wuli, ŵangawupulikiska yayi. Nanga ŵangati ŵangawumanya chifukwa chakuti mbavinjeru, ŵangawupulikiska nadi yayi.+
Tumizgani
Tumizgani
MALEMBA GHAKUPATULIKA MU MANG'ANAMULIRO GHA CHARU CHIPHYA
Mupharazgi 8
Chitumbuka
Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg